amanoisuno/poetBack huggingface dataset:
夫人携家泛湖 樓鑰 
三分春色二分休，始見魚軒泛綵舟。諸子侍行歡盡日，一翁獨坐淡於秋。滿斟美酒應同醉，是處名園爲少留。陰靄在前雷雨後，特晴此日稱君游。
即事 樓鑰 
壯志摧頹貌亦衰，豈知官舍傍巖隈。此身不是京塵裏，飯了沿山看臘梅。
劉寺即事  其一 樓鑰 
不到茲山二十年，豈知重見舊山川。煙深雖不見湖水，且看長空萬里天。
劉寺即事  其二 樓鑰 
飛泉何事仰空流，無數明珠散不收。注輦昔時曾撒殿，至今拋擲未曾休。
淳發漕薦喜而成詩併勉杓 樓鑰 
戊辰貢舉忝余知，曾礙孫兒到省闈。欣汝今秋重預薦，喜吾即日可言歸。門闌有慶人爭賀，父子同登世所希。癡望十人俱上第，坐令晝錦倍光輝。
十月旦尚煖用夾公服二月初吉雪寒甚服單 樓鑰 
尚暖先添夾，方寒却用單。不惟春料峭，况值雪飛翻。但欲朝儀肅，難求己分安。衣囊如欲懶，歸去老江干。
從子淮過省寄伯中弟 樓鑰 
我家伯父德餘輝，吾弟風標具體微。七葉欣聞五爭奮，四人先喜一雄飛。忍貧老尚甘簞食，教子今方擢省闈。他日雙椿臨六桂，麻衣俱換綠衣歸。
贈僧文可往黄州建東坡寺 樓鑰 
一坡久矣郡城東，居士來游地望崇。問舍求田煩作計，拈槌豎拂看談空。共分龐老沈江寶，要奉儋州禿鬢翁。去作開山第一代，燈燈相續到無窮。
三月七日上賜牡丹并薔薇露勸酒 樓鑰 
幾見牡丹東海涯，暮年敢謂到京華。休論千品洛中譜，驚看百枝天上花。况有八珍來禁苑，更加雙榼賜流霞。闔門飽暖聊同醉，稽首將何報宅家。
史清翁談詩走筆次韵 樓鑰 
公退門庭靜，輕風輥絮毬。故人驚一見，小酌散千憂。西上不容久，東歸又別愁。何當附舟尾，從此遂歸休。
以興安石阮底寄顔樂閒 樓鑰 
興安樂石響於桐，作阮猶堪繼仲容。茂苑樂閒真好事，爲君添起晉玲瓏。
觀冷泉亭放水 樓鑰 
冷泉淺濁使人愁，開板黄波去不休。岸側細泉穿亂石，始知別是一清流。
贈蜀二史 樓鑰 
老我挂冠慙復彈，羨君登第遽休官。幸哉有子事尤美，專以爲親人更難。舊說三賢皆特操，今看二士倍榮觀。同歸猶及襄陽老，一舸清風廿四灘。
題汪季路尚書所藏米元暉蔣山出雲 樓鑰 
龍盤往昔名鍾山，雲起從龍意自閑。膚寸須臾成戴帽，坐看膏雨滿人間。
九月十一日杓孫得男 樓鑰 
郡齋弧矢記垂門，今日衰翁更覺尊。生晚不能瞻大父，年高却幸見曾孫。從今鏡鑷知無用，但喜芝蘭近愈繁。願汝孳孳守家法，爲傳衣鉢到仍昆。
送叔韶弟宰華亭 樓鑰 
試邑雲間事最多，直將心力細礲磨。固知三泖五茸勝，其柰千瘡百孔何。敏手未須施霹靂，疲民正欲聽絃歌。規橅穩作三年計，徐上青雲鬢未皤。
又示從子澶 樓鑰 
壯縣人歌第一奇，過庭爲有寧馨兒。親旁色養宜加謹，戶外分豪勿預知。寓意杯觴須自節，讀書松竹有餘師。它時刮目相期待，連桂家風望一夔。
寄叔韶弟 樓鑰 
阿連試邑有成規，誰謂雲間不可爲。能使鑊湯偏衮處，直如官府太平時。容容非欲後多福，赫赫何如去見思。子路當年曾請益，更須無倦以終之。
朝退 樓鑰 
謝事不得去，趨朝愈更難。誰憐八旬老，日冒五更寒。指凍怯持笏，腰酸强踞鞍。細思誰縛汝，只合挂衣冠。
劉德脩赴遂寧示和篇改除荆南復寄之 樓鑰 
老矣思歸鋏屢彈，七旬望八合拋官。我將東去計安出，君欲西還事亦難。好向渚宮尋故蹟，更從雄楚縱遐觀。上游正倚公爲重，莫向蓬谿更上灘。
李起宗舍人悠然亭 樓鑰 
遠游蜀道歷艱難，徑上甘泉豹尾間。荷橐忽思辭北省，拂衣自喜見南山。當時旁舍基猶在，回首垂髫鬢已斑。先友碑陰盡陳迹，寒空依舊濕煙鬟。
伯中弟可休堂 樓鑰 
夫婦老相對，閨門貧甚安。六兒俱力學，一子幸先官。香火祠初奉，勳名鏡屢看。更當聯五桂，納祿尚何難。
海棠  其一 樓鑰 
海棠昨日始萌芽，一夜驚雷發萬葩。老眼恍然何所得，凌雲菴外見桃花。
海棠  其二 樓鑰 
海棠初發爲題詩，倏見輕紅萬點吹。已惜落英鋪滿地，更憐幾片罥蛛絲。
後圃 樓鑰 
春雨才晴氣已和，暖風吹動百花窠。絕憐玉屑如吾髮，綠者全稀白者多。
贈熊道人 樓鑰 
十載隠潭衡，居然腑肺清。枯禪參懶瓚，老氣激彌明。筆底煙雲妙，人間勢利輕。款門俄告別，江海一浮萍。
題汪季路尚書所藏米元暉湖山瑞雪圖 樓鑰 
筆力誰能似虎兒，思陵親爲御珍題。小臣不識湖山好，但欲扁舟泛剡谿。
楊州瓊花 樓鑰 
回憶靈根六十年，秋深恨不見芳鮮。茲從淮上來千里，非比人間聚八仙。曾有畫圖稱小異，諒應后土愛孤妍。或言天杖誠虛語，榮悴中分亦偶然。
題林宗魯校書所藏宣和御畫 樓鑰 
周公多藝孔多能，徽廟才高更倍增。除却萬機都不會，至今遺老話昭陵。
贈別章茂獻尚書 樓鑰 
我輩重來鬢已皤，貞元朝士苦無多。才堪柱石猶歸去，柰此摧頹一老何。
戲詠戎葵簇成芍藥 樓鑰 
回首向來婪尾春，橫風吹盡已成塵。戎葵簇就誰嘗巧，紅藥當前太逼真。觀洧贈人迷冶子，翻階得句誤詞臣。園丁妙手有如許，猶勝隋園剪綵人。
戲題膽瓶蕉 樓鑰 
垂膽新甆出汝窯，滿中幾莢浸雲苗。瓶非貯水無由罄，葉解流根自不凋。露綴疑儲陶令粟，風摇欲響許由瓢。相携同到綠天下，別是閩山一種蕉。
午暑 樓鑰 
炎官火傘罩中區，病老低垂氣不蘇。難學孫兒頻飲冷，時將冰水洗霜鬚。
省宿 樓鑰 
樹滿茅山綠正肥，昏鴉日日向南歸。如今身在三茅外，却看歸鴉正北飛。
水蕉 樓鑰 
獵獵水芭蕉，如將隠士招。清風來處遠，袢暑坐中消。
送楊晦叔提舉浙西并寄陳表道 樓鑰 
兩兩郎星映使星，老人星彩對晶明。褰帷共喜行畿甸，洗印仍欣就帝城。五馬况當恩始拜，三吳從此政尤清。便看瑞慶來稱壽，同聽嵩呼萬歲聲。
八月四日晚霹靂碎大柳木 樓鑰 
秋分雷自合收聲，白露明朝忽震霆。怪得坐中驚欲倒，鄰牆老柳碎中庭。
靈光 樓鑰 
魯邦宮殿久蕪荒，惟有靈光最久長。身似靈光終變滅，巋然別有一靈光。
謝陸伯業通判示淮西小藁 樓鑰 
四海詩名老放翁，遺編俱在迹成空。忽從淮右傳詩卷，近比劍南真父風。暫向壺頭追馬援，何當甫里訪龜蒙。江山爲助多佳句，莫惜南來寄斷鴻。
蕉菴清坐 樓鑰 
薄晚歸來煙已蒼，蠻蕉一葉障斜陽。不須久住潭潭府，始覺山林興味長。
蕉菴暮歸 樓鑰 
綠蕉陰下遶斑衣，飯了從容到夕暉。老子才携筇杖去，孫兒各捧竹團歸。
病告 樓鑰 
閉戶垂簾儘自如，兀然終日擁紅爐。得歸足可優游老，此地何堪養病軀。
殿上侍立寒甚 樓鑰 
小雪以來霜氣清，今朝寒色倍嚴凝。榻前侍立無遮障，吹得半身真是冰。
齒落戲作 樓鑰 
零落殘牙齒，年來落欲空。得魚惟食凍，捨肉只餐葱。休憶紅綾餤，難吞栗棘蓬。何須如劍樹，始解振宗風。
重陽淳生日時年四十九矣 樓鑰 
汝生四十九年春，猶記雙親喜得孫。當慕知非過能寡，敢言學易道彌尊。喜吾父子爲知己，頼爾詩書遂滿門。但得團欒長似此，年年萸菊醉清樽。
范叔剛舍人示文正公象笏 樓鑰 
千載威名文正公，忽瞻遺笏照雙瞳。敢從象齒窺清裁，屢批龍鱗奮大忠。秉立定知端若植，至今猶想氣如虹。舍人接武登廊廟，宜寶甘棠振祖風。
送黄真護道人住茅山贈以小黑玉虎 樓鑰 
少從黑虎谷中行，晚得於菟玉琢成。輟以贈君俱隠處，大茅峰頂看風生。
贈凌一源道人 樓鑰 
知君曾住武當山，更解尋幽灊皖閒。老矣無緣窮勝處，但思歸去卧鄉關。
謝滕宰彥可惠詩 樓鑰 
與君相遇海東頭，明月如何忽暗投。自媿重來千歲鶴，永懷靜對五湖鷗。新編不覺成三復，妙思誠堪比四愁。還肯來遊鄮山否，與君携手上東樓。
薌林雪中過峽圖 樓鑰 
不土之里無言詩，泛雪清圖事已非。墨隠爲君傳舊跡，宛然興起剡谿西。
賀監湖上  其一 樓鑰  西湖
萬頃平湖一葦杭，此歸喜似賀知章。上恩賜與西湖曲，遂老吾家歸照堂。
賀監湖上  其二 樓鑰  西湖
狂客歸來終好夸，越王城下占烟霞。此中信美非吾土，不似西湖是我家。
史文惠王挽詞 樓鑰 
八行源流遠，三師慶系遥。樞庭先附鳳，相國薦簪貂。感會逢千載，榮華冠四朝。甘盤稱舊學，綺季簉儲寮。曆數終歸舜，羹牆欲見堯。聖圖滋廣大，孝治極光昭。善類茅連茹，英才楚刈翹。經綸任鈞軸，詢訪及芻蕘。未急宣攘狄，先求禹格苗。訏謨裨廟筭，長策御天驕。衮闕心勤補，羹和手自調。臨機杜如晦，處事李文饒。越俗懷恩紀，閩人服教條。羣公推治行，所至起民謠。晚歲車垂薛，皇慈第賜蕭。精鏐盃引壽，寶玉带橫腰。潭府輝宸翰，頻年走使軺。中書輸尚父，封戶溢票姚。教子躬師道，傳家作世標。紳緌成繼踵，鉛槧到垂髫。持論書還著，談經燭屢燒。官雖居鼎鼐，樂不改簞瓢。門外車長滿，樽前客載招。人間等游戲，物表自消摇。幾見承三接，重來侍九韶。桑榆方借暖，蒲柳歎先凋。洮頮俄憑几，衣冠忽葬橋。信能依日月，端合配宗祧。賤子慙愚懵，平時荷。
王敏肅公挽詞  其一 樓鑰 
□□□□□，□□□□□。□□□□□，□□□宣公。全蜀增天險，長淮折犬戎。經綸今已矣，貫日有餘忠。
王敏肅公挽詞  其二 樓鑰 
賤子慙生晚，龍門莫問津。詞場沾賸腹，政地仰洪鈞。古栝杏壇舊，東嘉棠蔭新。九京無馥作，知己更何人。
樞密謝公  其一 樓鑰 
臣主一意合，風雲平地生。立朝專論諫，爲國總樞衡。行矣登三事，悲哉奠兩楹。輟瓜恩意重，終始備哀榮。
樞密謝公  其二 樓鑰 
千古台山秀，名流列鴈行。惟公登政路，一旦破天荒。故里空華屋，佳城映夕陽。送車無路到，東望淚浪浪。
觀文殿學士陳公挽詞  其一 樓鑰 
台嶽鍾神秀，居然社稷臣。海涵書萬卷，魁冠數千人。南服頻懷綬，西垣屢演綸。惜哉真漢相，不遂秉洪鈞。
觀文殿學士陳公挽詞  其二 樓鑰 
幾見衣冠偉，終聞羽翼成。先皇崇舊學，大政任名卿。神器親傳授，崇朝再太平。功成身自退，寵利一豪輕。
觀文殿學士陳公挽詞  其三 樓鑰 
朝著登門久，詞林辱眷深。代言稱據古，議禮許同心。去國臨歸路，還家寄好音。病中聞赴告，老淚動盈襟。
林正惠公挽詞  其一 樓鑰 
愛直趙清獻，忠文范景仁。累朝推舊德，今日見斯人。正色欲劘上，敢言寧顧身。紫樞方大用，惜不究經綸。
林正惠公挽詞  其二 樓鑰 
去國名逾重，還朝道益尊。清虛懷骨骾，嚴冷带春溫。公綽真無慾，臧孫尚立言。騎箕雖永隔，精爽儼如存。
林正惠公挽詞  其三 樓鑰 
凜凜古循吏，堂堂真巨公。死生忘度外，邪正烱胸中。憂世心誠切，籌邊事已空。龜潭山下水，流慶與無窮。
林正惠公挽詞  其四 樓鑰 
百辟素歸重，三朝俱受知。風稜振臺省，名字落戎夷。召節叨同命，幾廷踵舊規。隧銘書不盡，歸泣峴山碑。
丘文定公挽詞  其一 樓鑰 
謀國規模闊，絕人才具高。三朝千載遇，四海一身勞。儒將通鴛序，樞庭握豹韜。皇家資柱石，天遽奪伊皋。
丘文定公挽詞  其二 樓鑰 
初擬文翁化，誰知懷遠圖。廟謨專制閫，世將易兵符。養虎竟遺患，斷蛇由不殊。寧同死諸葛，空恨失吞吳。
丘文定公挽詞  其三 樓鑰 
十載龐居士，一朝裴晉公。宣威先抗虜，決策竟和戎。宥密行誰尼，規恢事已空。灰心更霜鬢，千載泣英雄。
丘文定公挽詞  其四 樓鑰 
處事拘攣外，鉏姦談笑中。幾年亡主將，全蜀頼明公。畏愛盾衰日，清和夷惠風。屢書終不盡，詩意亦何窮。
丘文定公挽詞  其五 樓鑰 
同與隆興第，嘉禾見兩轓。瀛壖迂使節，蜀道送行軒。預草前鬚詔，驚傳易簀言。不堪鸞鏡舞，雙旐愴丘原。
觀文殿學士趙公挽詞  其一 樓鑰 
千古盛周宗，皇朝實比隆。位多窮貴爵，誰見立王功。一語國先定，寸心天與通。龍飛稽事實，信史詔無窮。
觀文殿學士趙公挽詞  其二 樓鑰 
授受唐虞際，從容平勃閒。宗英誰柄用，人望屬槔閒。晚侍經闈讀，寖登規殿班。帝鄉留不住，歸去老湖山。
觀文殿學士趙公挽詞  其三 樓鑰 
麾節稱循吏，三朝藹政聲。治如黄霸最，心慕伯夷清。諸道俱遺愛，兩川尤著名。起家臨制閫，更羨錦衣榮。
觀文殿學士趙公挽詞  其四 樓鑰 
皇上初更化，追鋒詔語溫。同看三老起，今歎一身存。別久勞魂夢，人亡濺淚痕。從茲歸故隠，舊事與誰論。
觀文殿學士趙公挽詞  其五 樓鑰 
殄瘁人俱駭，伊余獨永歎。十年交義重，五日舊盟寒。求去重維縶，欲歸無羽翰。佳城何處是，東盼涕汍瀾。
觀文殿學士趙公挽詞  其六 樓鑰 
聽履領簪纓，忠言徹帝庭。公方扶日月，我亦寄雷霆。憂世形詞色，卧家存典刑。靈光更陳迹，楚些不堪聽。
婁忠簡公挽詞  其一 樓鑰 
壯歲志先定，耆年氣不衰。治高爲縣日，名重佐州時。雅望登朝著，忠言徹帝墀。亨途日千里，闊步不容遲。
婁忠簡公挽詞  其二 樓鑰 
邊事釁初開，惟公論不回。深謀比婁敬，極力阻王恢。兒戲何堪用，冰山忽已摧。朝廷始更化，大老盍歸來。
婁忠簡公挽詞  其三 樓鑰 
共政三年久，蜚英四海尊。色詞無假借，風裁靡囂喧。但欲持公道，寧容啟幸門。經綸終未究，猶有典刑存。
婁忠簡公挽詞  其四 樓鑰 
寮寀侍儲闈，如公久任稀。載欣商皓起，終惜漢疏歸。問字煩參訂，談經頼發揮。一書真總要，星日重光輝。
婁忠簡公挽詞  其五 樓鑰 
得姓共東樓，同朝兩故侯。文編叨二序，誕日頌千秋。老矣俱宜去，公乎不少留。來書墨猶濕，展讀淚空流。
少保李公挽詞 樓鑰 
戚閈疏恩厚，勳門積慶餘。弓彎飛將臂，架插鄴侯書。六纛秦官重，三槐漢相如。惜哉終半百，聞者爲欷歔。
王忠文公挽詞  其一 樓鑰 
夙負敢言氣，輸忠不愛身。劉蕡仍遇主，綺季更憂民。治行真循吏，風稜古爭臣。薦紳千載恨，不得究經綸。
王忠文公挽詞  其二 樓鑰 
梁木今其壤，誰能問大鈞。恩深兩宮賻，哀動四州民。已矣天人策，傷哉社稷臣。吾生良可耻，不及見斯人。
端明殿學士汪公挽詞  其一 樓鑰 
制閫詩書帥，公朝侍從臣。身能全進退，人可得疎親。曳履聲猶在，持衡迹遂陳。從今幾百載，更復見斯人。
端明殿學士汪公挽詞  其二 樓鑰 
蚤歲聲名大，婆娑始遇時。難兄屏隔坐，令子桂芳枝。人望還爲用，天胡不憗遺。成蹊堪喻大，墮淚不須碑。
端明殿學士汪公挽詞  其三 樓鑰 
道學不盡試，功名祇緒餘。立朝惟正色，薦士有遺書。百贖嗟無及，九京誰與居。莫酬推轂意，衰涕濕巾裾。
錢殿撰挽詞  其一 樓鑰  长江
雋譽蜚庠校，孤忠動冕旒。捄荒心欲折，憂國鬢先秋。惠滿長江水，風清八詠樓。禁途交一臂，人物等閑休。
錢殿撰挽詞  其二 樓鑰 
枌社歸來晚，翛然得故吾。哦詩頻刻燭，點易細研朱。有淚悲連璧，無階奠束芻。名門餘慶遠，丹穴看奇雛。
趙待制挽詞  其一 樓鑰 
明主晝三接，清班歲九遷。一居周柱史，徑入漢甘泉。批敕嚴東省，掄材上小天。平生經國志，惜不冠貂蟬。
趙待制挽詞  其二 樓鑰 
詩近劉賓客，手追歐率更。雙旌古良吏，萬卷老書生。世諦浮雲薄，生緣曉夢驚。吁嗟東向議，何日遂施行。
趙待制挽詞  其三 樓鑰 
半世誰知己，登門意氣傾。交情忘父行，文會忝余盟。持論先忠厚，談經歎老成。幽光誰爲發，落筆淚縱橫。
端明殿學士王公挽詞  其一 樓鑰 
片言寤主上亨途，幾向專城佩左魚。羊陸遐衝雖坐折，高文宿憤竟誰攄。平時屢草千言奏，垂絕猶騰八難書。漢殿履聲今已矣，兩州遺老倍欷歔。
端明殿學士王公挽詞  其二 樓鑰 
短檠鐵研用功深，萬卷蟠胸不輟吟。故國遁身來濟岱，壯年發藻向儒林。愛民利物平生事，憂國忘家一片心。史館頃年陪潤色，挽公無路涕盈襟。
尚書尤公挽詞  其一 樓鑰 
敏甚五行下，豪釐耻不知。千人揮筆陣，萬卷納須彌。有夏傳追蠡，先秦拾斷碑。鄴侯書插架，分付稱家兒。
尚書尤公挽詞  其二 樓鑰 
憂國言多切，回天力有餘。衆推真學士，上念老尚書。直道終難進，高懷只遂初。梁溪釣游處，此意竟何如。
尚書尤公挽詞  其三 樓鑰 
舊學方登用，公來領從臣。末光依日月，聽履上星辰。共政將圖舊，騰章屢乞身。甘盤終罔顯，雨露未霑新。
尚書尤公挽詞  其四 樓鑰 
北面願師承，東臺拜老成。忘年容末至，敘契若平生。風月吟千首，雷霆寄一名。送車無路到，寒涕爲君傾。
程文簡公挽詞  其一 樓鑰 
論著大哉堯，英聲早已昭。橫飛欽遠業，特立仰高標。言議超千載，風猷聳四朝。惜乎經世學，不及珥金貂。
程文簡公挽詞  其二 樓鑰 
太上崇耆舊，龍鱗手可攀。胡爲遯荒野，竟復老商山。漢閣頒綸渥，瀛壖擁旆還。靈光遂陳迹，西望涕空潸。
程文簡公挽詞  其三 樓鑰 
設卦探羲畫，隨山究禹謨。仰天真見象，畫地可成圖。健筆凌前輩，殘膏浹萬夫。登門嗟最晚，猶得覘宏摹。
吳待制挽詞  其一 樓鑰 
御史再乘驄，忠言沃帝聰。處心平似水，疾惡迅如風。遇合嗟何晚，論思信有功。惜哉辛佐治，竟不到三公。
吳待制挽詞  其二 樓鑰 
三仕入儲闈，堂堂夾日飛。初同四皓起，終作二疎歸。冰玉清班近，衣冠盛事稀。間居忽仙去，西望是邪非。
吳待制挽詞  其三 樓鑰 
東甬與賓興，文闈頼主盟。菲葑無下體，衣鉢有門生。劍佩今何處，樽罍空復情。自慙無報所，老淚爲君傾。
王給事挽詞  其一 樓鑰 
主眷逢千載，寵光傾一時。銓曹著官簿，禁掖粲英辭。論議推東省，威聲憺北夷。平生經世意，懷卷竟何之。
王給事挽詞  其二 樓鑰 
宦學素稱豪，仍聞吏事高。精神雖腹滿，撫字亦心勞。藩輔連三組，沉痾見二毛。胡牀庾樓在，殘月墮江皋。
王給事挽詞  其三 樓鑰 
自忝年家好，居慙雌甲辰。賓興蒙異奬，客授喜同寅。別去時無幾，年來意益親。囿山觴詠地，回首重沾巾。
顔侍郎挽詞  其一 樓鑰 
宴坐勿菴上，睎顔亦是顔。平心真似水，立說信如山。屢擁皇華節，盍登清禁班。始終無玷闕，風裁許誰攀。
顔侍郎挽詞  其二 樓鑰 
祿養嗟無及，朝朝飯一僧。移忠躬蹇蹇，錫類日烝烝。賦政優吳郡，知賢仰阜陵。清忠與公恕，餘慶啟昆仍。
顔侍郎挽詞  其三 樓鑰 
贅倅丹丘日，眼看康濟泉。同朝叨奬予，侍坐得周旋。妙畫多傳寶，遺文合細編。典刑今已矣，西望涕潸然。
陳文懿公挽詞  其一 樓鑰 
衆口推文伯，何人識吏師。義襟惟古有，心地只天知。至死終無玷，平生本不欺。在公亡可憾，猶恨哲人萎。
陳文懿公挽詞  其二 樓鑰 
文最宜爲誥，尤能簡上心。周旋鑾掖久，惆悵玉堂深。去國身仍遠，還朝病已侵。三山風引去，雲海竟沉沉。
陳文懿公挽詞  其三 樓鑰 
珍館徑歸鄞，人猶望秉鈞。郵傳千里訃，哀動五州民。躃踴森賢嗣，攀號感路人。公乎不亡矣，衮衮看簪紳。
陳文懿公挽詞  其四 樓鑰 
宅相惟公久，伊余忝後塵。十年追桂籍，兩禁踵詞臣。接武參吾舅，承顔奉老親。幸成三學士，何意失斯人。
陳文懿公挽詞  其五 樓鑰 
一別屢經歲，歸舟已及門。方期情話悅，空訝語音存。善行傳千載，蕪詞媿九原。傷心歌楚些，無地可招魂。
端明殿學士張公挽詞  其一 樓鑰 
天分已高明，樂哉賢父兄。勳名希葛亮，問學本諸程。襟滿英雄淚，琴亡手足情。相從九泉下，何處覓三英。
端明殿學士張公挽詞  其二 樓鑰 
籍甚張京兆，精神滿腹中。才高解牛刃，手敏運斤風。河滸恩波遠，廛間狡穴空。章臺舊時柳，無復映金狨。
端明殿學士張公挽詞  其三 樓鑰 
英略古無對，外庸今最良。衆方期共政，人已歎云亡。不聽尚書履，猶懷太守章。康廬星忽墮，丹旐裊清湘。
端明殿學士張公挽詞  其四 樓鑰 
昔幸參朝列，於公更有連。規橅包世界，風義薄雲天。送別詩猶在，貽書墨尚鮮。偉人無復見，惟務寶青氈。
仲舅敷文閣學士汪公挽詞  其一 樓鑰 
籍甚牢之舅，難追宅相風。惟公能愛我，獨我最知公。潭府書無繼，西州事已空。形容盡心力，庶或慰幽宮。
仲舅敷文閣學士汪公挽詞  其二 樓鑰 
外氏桂成叢，諸甥長養中。名稱無酷似，宦達偶相同。澹室既長往，適齋俄考終。絕憐三學士，只賸一衰翁。
楊待制挽詞  其一 樓鑰 
望重威無怒，仁深勇有餘。百年憂國志，滿篋薦賢書。德政不勝載，才猷未盡攄。佳兒人物似，真可大門閭。
楊待制挽詞  其二 樓鑰 
蜀道名天險，馳驅敢憚勞。劍頭懸六印，夢裏益三刀。漢殿聯簪橐，燕山擁節旄。惜哉覘國意，不得試龍韜。
楊待制挽詞  其三 樓鑰 
蜀用東南彥，皇家屬意深。貳卿頻報政，上相最知心。泛宅俱杭葦，同朝擬斷金。廟廊期引類，疾病兩侵尋。
楊待制挽詞  其四 樓鑰 
事契因同薦，交情晚益親。半生文會少，萬里宦游頻。別後書猶濕，歸來迹遽陳。何能發潜德，空有淚霑巾。
沈憲敏公挽詞  其一 樓鑰 
天使魁鄉薦，上令卿改官。蚤峩烏府豸，終著侍臣冠。持節威行惠，專城猛濟寬。紹熙多舊學，胡不相宮端。
沈憲敏公挽詞  其二 樓鑰 
仕宦接王楊，諸公嘆老蒼。門生多紫禁，子舍屢黄堂。自得垂車樂，誰傳却老方。桃花千樹滿，空憶舊劉郎。
沈憲敏公挽詞  其三 樓鑰 
徐邈今非介，申棖焉得剛。立朝無附麗，受謫更芬香。戲綵衣冠盛，圍棋日月長。典刑今已矣，無復巋靈光。
沈憲敏公挽詞  其四 樓鑰 
持論真遺直，操心本至公。贏貲寧市寵，平寇不言功。光祿文階峻，嘉興色養豐。誰能死生際，猶得教之忠。
沈憲敏公挽詞  其五 樓鑰 
晚出荷公知，登門未覺遲。通班依漢橐，試郡守蕭規。藻翰猶頻寄，宮牆不再窺。新阡何處是，西望不勝悲。
尚書湯公挽詞  其一 樓鑰 
先正真良弼，彤墀四拜麻。決科承奕世，摛藻擅傳家。禁路優持橐，侯藩幾建牙。相門宜出相，恨不見隄沙。
尚書湯公挽詞  其二 樓鑰 
奏邸崇先契，周旋古括州。殿庭觀唱第，海郡繼承流。方快飛騰上，俄聞汗漫游。鳳凰山下路，丹旆想悠悠。
商侍郎挽詞  其一 樓鑰 
矯矯真御史，風生白筆端。出持膚使節，始著侍臣冠。給饟鬢先雪，籌邊心爲寒。天乎驚玉折，不及上金鑾。
商侍郎挽詞  其二 樓鑰 
所至仁聲著，甘棠幾去思。敬姜嗟哭子，伯道痛無兒。郎省傷連璧，文闈見刻辭。邊民紛墮淚，忍讀峴山碑。
尚書張公挽詞  其一 樓鑰 
文靖饒風度，高皇記曲江。賢孫真是似，才氣號無雙。幾見持英簜，終看擁碧幢。誠齋主詩社，到此亦心降。
尚書張公挽詞  其二 樓鑰 
撫字推循吏，論思領從班。宏才名北闕，高興屬東山。同歲叨崇篤，比鄰足往還。舊游成昨夢，衰涕不勝潸。
曾侍郎挽詞  其一 樓鑰 
文獻南豐裔，源流曲阜公。巖巖雙法從，凜凜舊家風。金玉方交映，人琴忽併空。平生心地直，流慶尚無窮。
曾侍郎挽詞  其二 樓鑰 
紫陌尋春日，惟公最少年。鱣堂慙隗始，熊軾媿盧前。寄我書猶濕，思君迹遽僊。同登今有幾，揮淚撫遺編。
余給事挽詞  其一 樓鑰 
烏府仍螭陛，銀臺更掖垣。事幾無弗論，外似不能言。厚德鎮浮薄，平心剸劇煩。用才殊未盡，無地可招魂。
余給事挽詞  其二 樓鑰 
桂籍兄聯弟，蘭階子克家。上恩嘉踵武，京秩爲增華。朝著蒙傾蓋，綸闈覩判花。遽成千古別，南望想悲笳。
鄭司法挽詞  其一 樓鑰 
襟袍空無礙，精神老不衰。家傳司業學，句逼簡齋詩。荒瘠留陰德，平反有去思。功名賫志沒，回施稱家兒。
鄭司法挽詞  其二 樓鑰 
傾蓋歡如故，相從滄海隅。方將理詩社，忽已閟泉途。歸路孤飛旐，交情一束芻。梅霖將客淚，淒澹灑平蕪。
梁仲蒼挽詞  其一 樓鑰 
延賞高三讓，殊科擅一鳴。元賓文未極，長吉記先成。妙語遺膏馥，玄談悟死生。行人痛埋璧，父子若爲情。
梁仲蒼挽詞  其二 樓鑰 
人物如君少，相期上石渠。博文該四部，篤學富三餘。淚盡知無及，交深未覺疎。何時酹墳草，細讀茂陵書。
吳通判挽詞 樓鑰 
一死交情見，鄉評重此翁。素車奔夕夢，繡被落天風。身任朋僚責，心忘尺寸功。毋書卓行傳，非介亦非通。
翁府君挽詞 樓鑰 
骯髒翁夫子，高才噤不施。床頭癡叔易，夢裏阿連詩。德喪嗟何及，天胡弗憗遺。清風終未泯，吹拆謝庭芝。
徐府君挽詞 樓鑰 
孺子人如玉，功名不在身。死生齊物外，孝友篤天倫。已有傳家子，曾充觀國賓。他年芳五桂，傷不見靈椿。
陳崇道挽詞  其一 樓鑰 
學造龜山藴，詩傳汝水餘。于公足陰德，陶令竟閑居。白業追蓮社，丹經授寢虛。平生了無恨，善類勿欷歔。
陳崇道挽詞  其二 樓鑰 
未第聲先振，纔官節已奇。精誠與神合，隠行畏人知。晚境終無玷，遺文尚可師。功名齎志歿，回施稱家兒。
魯少卿挽詞  其一 樓鑰 
棣萼儀鴛綴，翛然兩鬢斑。時清嗟歲晚，游倦得身閑。人在羲皇上，經傳伯仲間。桂枝芳未已，何止倍燕山。
魯少卿挽詞  其二 樓鑰 
前輩風流泯，靈光獨巋然。指囷推甲族，跪履記丁年。有子傷埋璧，惟翁亦蛻蟬。功名雖已矣，千載尚遺編。
魏監丞挽詞 樓鑰 
元老餘風烈，優游挹美官。朝行喜銀艾，鄰好許金蘭。醫謾肱三折，生惟指一彈。難兄秋夜感，風雨舊盟寒。
族兄道州挽詞 樓鑰 
出守舂陵遠，相思瀟水深。精神雖滿腹，撫字亦勞心。人去成千古，書來失萬金。懷哉季公諾，已矣漢碑陰。
周太博挽詞 樓鑰 
雨漲雙溪水，風高五柳堂。論交成莫逆，撫事祇堪傷。訪雪無回櫂，面山空夕陽。亂鶑穿綠樹，誰復爲傳觴。
碩人居氏挽詞 樓鑰 
頃侍尚書坐，曾聞閫助賢。晤言成勇退，裏謁戒私專。夢斷松江路，神傷薤露篇。悼亡千里淚，疊嶂想新阡。
扶風馬君挽詞  其一 樓鑰 
閭里久湛浮，真成馬少游。有才堪辦劇，無命盍歸休。雞唱言何達，鴻冥逝不留。佳城送君處，風撼白楊秋。
扶風馬君挽詞  其二 樓鑰 
豁野真連璧，一齋寧遺金。齊家平日學，憂世百年心。折券無難色，傾囷想義襟。月評何處見，名士列碑陰。
黄君挽詞 樓鑰 
積慶源流遠，鄉評數大門。吏才堪世用，心事與誰論。骯髒纔三徑，淒涼遽九原。傳家五男子，留眼看騰騫。
陳祕撰挽詞  其一 樓鑰 
陳氏多名德，茲來慕典刑。宮端驚宿草，冷撰又泉扃。自古有遺直，祇今誰獨醒。蒼蒼何可問，耆舊日彫零。
陳祕撰挽詞  其二 樓鑰 
跬步不忘孝，掇皮皆是真。移忠思致主，務實見臨民。三諫言猶炳，平生迹遽陳。清風凜衰俗，自足盪秋旻。
徐季節挽詞 樓鑰 
公府推徐穉，山陽薦仲車。盛時遺此老，沒世竟窮廬。行道嗟無命，傳家幸有書。魯山終不識，撫卷倍欷歔。
周德遠挽詞 樓鑰 
家世傳儒業，鄉邦聳義風。將迎無倦色，交友盡名公。太學飛聲早，浮生轉首空。怡如堂下月，猶照紫荆叢。
盧夫人挽詞 樓鑰 
名族著崗頭，幽閨女教修。良人驚夢蝶，衆子慕桑鳩。物化了難問，壼彜誰爲收。于公有佳兆，衮衮看公侯。
王夫人挽詞  其一 樓鑰 
閫內誰無助，夫人事特明。傾囊資色養，勉學就清名。遯世期高節，辭風歎落英。丁寧猶在耳，伉儷若爲情。
王夫人挽詞  其二 樓鑰 
荆國風流遠，幽閨女教循。鴒原驚逝水，鶴髮倍沾巾。厚夜招香魄，英詞列翠珉。祇愁書字拙，貽笑衛夫人。
鹿夫人挽詞  其一 樓鑰 
內外言無間，初終志不移。白頭供婦職，彤管著賢規。慶衍珠三樹，芳先桂一枝。鳳岑歸去路，含笑不應悲。
鹿夫人挽詞  其二 樓鑰 
慶霈疏封日，姑慈不忍違。人方侈君賜，我獨避恩輝。孝篤神應勞，風高家愈肥。新傳快女壻，亦復掛冠歸。
旌表門閭安人陳氏挽詞  其一 樓鑰 
婦德高千古，鄉評徹九重。柏舟終自誓，石窌啟新封。孫子傳清白，閨門慕肅雍。死生無憾處，了不媿三從。
旌表門閭安人陳氏挽詞  其二 樓鑰 
族姓朱陳盛，夫人事愈明。老姑俱上壽，難弟各清名。節行輝彤管，門閭照赤城。寶鄰方有託，何忍送銘旌。
孺人陳氏挽詞 樓鑰 
追憶宮端舊典刑，三貞况復是難兄。豈惟門戶生光彩，直使朝廷列姓名。煙海乘桴誰可奪，天風反火報尤明。雖云弟娣相從去，自有英靈凜若生。
王通判挽詞  其一 樓鑰 
世篤青箱學，驊騮更著鞭。半山分近派，巖壑誦新篇。竹馬迎雙舄，棠陰憶二天。黄扉伸讜論，風節尚翹然。
王通判挽詞  其二 樓鑰 
才具盍時用，拂衣俄去之。善藏經世手，回施稱家兒。嬴博延陵恨，人琴子敬悲。連年事如許，天道杳難知。
何司業挽詞  其一 樓鑰 
頃歲游孤嶼，名門說二何。胡爲終璧水，自合上鑾坡。器重連城價，心澄古井波。傳家衣鉢在，衮衮並儒科。
何司業挽詞  其二 樓鑰 
骯髒陽司業，作州如理家。源流知有自，悃愊信無華。方喜亨途遠，俄驚暮景斜。傷心傾蓋舊，何處望東嘉。
太碩人潘氏挽詞 樓鑰 
玉映清心著壼彜，閨房賓敬到齊眉。豈惟山水協高趣，更爲國家生好兒。萬口共推諸福備，八旬猶負一年期。伯仁冬日應腸斷，不見堂前舉酒時。
孺人曾氏挽詞 樓鑰 
婉嫕應眉壽，天胡弗與齡。情深孫楚詠，淚盡女挐銘。蘋藻空南澗，芝蘭有謝庭。越山埋璧處，秋雨濕銘旌。
孺人陳氏挽詞  其一 樓鑰 
教子推陶母，相望百代前。詩書經口授，名節誦家傳。藝苑高鴻筆，忠言徹細氈。源流知有自，何止父兄賢。
孺人陳氏挽詞  其二 樓鑰 
令子齊年好，相從識壼彜。蕭生結綬日，孟母卜鄰時。未下升堂拜，俄聞陟屺悲。天涯致芻束，淚落薤歌辭。
孺人林氏挽詞 樓鑰 
家世甘泉舊，幽閨有令名。賢明教陶侃，勤苦佐淵明。蘋澗今何處，鳩桑空復情。誰知悼亡意，揮涕望佳城。
石南康挽詞  其一 樓鑰 
挺挺石可轉，恂恂衣不勝。平生憂國志，長夜讀書燈。大易窺三古，中庸進百能。惜哉天不憗，無復見川增。
石南康挽詞  其二 樓鑰 
家有春秋學，淵源更得師。風高蓋公舍，淚落蔡邕碑。官早終難進，才全竟弗施。遺編屬賢子，孝謹不應衰。
石南康挽詞  其三 樓鑰 
伊昔爲君御，儒流頼主盟。執經容後進，傾蓋若平生。坐見埋黄壤，空勞望赤城。友朋相與泣，反袂不勝情。
臧溫叟挽詞 樓鑰 
白首行逾恭，鄉評敬此翁。心開上池水，氣襲舞雩風。禮貌諸公厚，聲華一瞬空。臧孫知有後，三世著陰功。
陸宣城挽詞 樓鑰 
奕世承家學，諸公薦吏能。政傳花縣美，心與練江澄。易簀去何遠，攀轅悲不勝。傷哉嬴博葬，淚盡老延陵。
戴縣丞挽詞 樓鑰 
蚤歲鄉書薦弟兄，羨君再舉上青冥。藍田方欲新漫壁，處士寧知却應星。忍向伯高將束帛，誰從小戴授遺經。佳城得卜真前定，忍看一翁衰淚零。
姜總管挽詞  其一 樓鑰 
及見開元盛，曾聞正始音。雕蟲徒壯歲，冠鶡豈初心。論事風生席，疏恩带錫金。精神空滿腹，愁絕病沈沈。
姜總管挽詞  其二 樓鑰 
富盛俄遭變，艱難却起家。田園新活計，詩禮舊生涯。仙桂應傳秀，庭蘭更茁芽。真歸了無恨，超徹妙蓮華。
胡監嶽挽詞 樓鑰 
賦就八叉手，文高三折肱。青衫雙鬢雪，黄卷短檠燈。夢斷采芹水，神凄下馬陵。諸郎追五桂，洗眼看飛騰。
余永彥挽詞 樓鑰 
戶外諸生屨，門前長者車。柳袍空自染，瓶粟竟無儲。隠行刑宗黨，清風照里閭。沉冥誰爲表，頼有子雲書。
趙路鈴挽詞  其一 樓鑰 
蚤歲游金闕，霞冠拜紫宸。可堪天寶亂，及見會昌春。宛宛王孫態，飄飄物外身。靈光愴陳迹，遺老更何人。
趙路鈴挽詞  其二 樓鑰 
諸父論交久，忘年許與盟。登山陪躡屐，泛月共飛觥。來往開三徑，安閑羨一生。山深淒薤露，愁憶醉歌聲。
令人王氏挽詞  其一 樓鑰 
嫁早仍知孝，夫賢自不貧。事姑如事母，憂物勝憂身。鳳誥恩榮渥，鳩桑德意均。孺哀聲不絕，淚柏不成春。
令人王氏挽詞  其二 樓鑰 
宦達方資助，家肥忽悼亡。一區終異室，千載尚高岡。奉倩神猶慘，安仁鬢欲蒼。黄昏愁絕處，誰伴紫微郎。
太淑人葉氏挽詞  其一 樓鑰 
婦職躬蘋澗，芳年誓柏舟。壼彜全肅睦，梵行極清修。貝葉開空性，神篦豁病眸。飄然指歸路，浄觀日西流。
太淑人葉氏挽詞  其二 樓鑰 
爲國生賢子，三遷備母慈。版輿崇色養，從櫜勉論思。戲舞老萊子，平反雋不疑。孝心天罔極，腸斷蓼莪詩。
從姑太令人挽詞 樓鑰 
伯祖八賢女，惟姑壽且康。又聞歌薤露，誰復是靈光。采藻空南澗，生萱愴北堂。平生好心地，持以遺諸郎。
太恭人劉氏挽詞  其一 樓鑰 
籍甚成天助，薰然藹婦容。家肥身愈約，福備禮彌恭。上壽九開秩，湛恩四受封。何人紀遺德，女壻正乘龍。
太恭人劉氏挽詞  其二 樓鑰 
衛氏一兒足，他人總不如。一麾欣義檄，千騎擁潘輿。台嶽傷歸旐，青山滿送車。佳城流慶遠，旁可萬家居。
蔣慈谿挽詞  其一 樓鑰 
伊昔丹丘去，相逢意氣傾。樓前巾子秀，山下育泉清。敬梓情逾厚，交梨論益明。淒涼千古意，潮落又潮生。
蔣慈谿挽詞  其二 樓鑰 
下筆欲生風，磨礱日有功。推敲詩益鍊，駢儷語尤工。經問南雷叟，家傳十八公。詞人誰可繼，文陣滑稽雄。
吳大監挽詞  其一 樓鑰 
庠校聲名早，朝廷譽望尊。忠言如日皎，笑語若春溫。四擁皇華節，屢登金馬門。用才終不盡，流慶在仍昆。
吳大監挽詞  其二 樓鑰 
曠典將行日，南宮得舍人。銓衡輕易地，造化漫勞神。舊事誰能記，交情我獨親。吁嗟三昧手，不見掌絲綸。
梁運使挽詞 樓鑰 
風月詩千首，煙霞宅一區。三年著朝蹟，一節僨亨途。南海瞻遺堞，西門破老巫。才高不盡用，無地寄長吁。
李撫州挽詞  其一 樓鑰 
與物初無忤，臺評反謂傾。麾符成漫仕，林壑寄平生。跪履嗟何晚，揮犀空復情。天台隔風浪，無地拜佳城。
李撫州挽詞  其二 樓鑰 
李下真無徑，門前可設羅。詩如翰林逸，書似鄴侯多。奇字今誰問，遺編尚不磨。從來好哀挽，薤露忍興歌。
李撫州挽詞  其三 樓鑰 
蚤歲文聲振，長沙見賈生。積薪看晚輩，推轂致名卿。子舍真連璧，生涯付短檠。風流今李漢，極口贊冰清。
王遂安挽詞  其一 樓鑰 
淮水占王氏，生平熟義方。三珠欣競秀，兩桂蚤聯芳。才大用何嗇，源深流自長。青氈傳令子，一箭取雙鶬。
王遂安挽詞  其二 樓鑰 
學問自冰翁，詞章聳巨公。不慙循吏傳，真有古人風。捫蝨書猶在，飛鳬迹遽空。人琴悲子敬，三讀愴深衷。
趙提荆挽詞  其一 樓鑰 
毓秀從天派，盱衡動至尊。使星方炳耀，卿月遽侵昏。已矣悲吳館，誰歟護北門。慶源流未艾，文獻藹諸孫。
趙提荆挽詞  其二 樓鑰 
處事才游刃，論文辯粲花。英姿凜熊豹，健華走龍蛇。持橐身終外，垂車夢到家。平泉花木在，愁絕舊生涯。
趙提荆挽詞  其三 樓鑰 
客授早登龍，襟期一笑同。門清心似水，論正氣如虹。近問書猶濕，重來跡遂空。無因送丹旐，老淚灑西風。
李度支挽詞  其一 樓鑰 
忽作堂堂去，門前爵已羅。夢隨彈指斷，事向盖棺多。心繫六州鐵，身傾千丈坡。喑喑晝夜哭，柰此敬姜何。
李度支挽詞  其二 樓鑰 
孰匪同升素，君於我最親。詞章傳自舊，翰墨恍猶新。別去情逾篤，歸來跡遽陳。無從效經紀，悲結淚沾巾。
安人鄭氏挽詞 樓鑰 
勤儉佐家肥，猶齊舉案眉。錦封俱被寵，鸞鑑可勝悲。謝砌森群玉，郄林先一枝。木華文雋麗，銘德粲堂碑。
王夫人挽詞 樓鑰 
淑質依名士，身期百不憂。藁砧家萬里，蓬首日三秋。隨母傳遺業，嵇孤託舊游。幽原誦詩傳，無媿柏爲舟。
方運使挽詞 樓鑰 
聖主一見決，孤忠自致身。籌邊滿軀膽，處事掇皮真。氣直老彌壯，言高用未伸。留屯十二事，公論付淮民。
祝通判挽詞  其一 樓鑰 
坦坦曾無我，休休蚤見幾。虛舟寧忤物，抱甕自忘機。老去心逾壯，歸來事已非。賞延推不及，有子尚家肥。
祝通判挽詞  其二 樓鑰 
花縣弦歌化，蓮城水竹居。舊寮情義厚，近別信音疎。不作三刀夢，空垂別駕車。新阡何處是，東望倍欷歔。
王武陵挽詞 樓鑰 
胡虜久未殄，功名誰與同。惟公負才氣，遇事等英雄。井井清邊瑣，駸駸有父風。惜哉天不憗，遺恨渺無窮。
袁府君挽詞  其一 樓鑰 
家學傳三世，几間無二書。力行真勇猛，進取故舒徐。前輩多遺墨，先人祇故廬。後來窺甕牖，志士爲欷歔。
袁府君挽詞  其二 樓鑰 
坦坦幽人履，恂恂長者言。憂時見顔色，樂道竟丘園。隠行推同氣，高賢萃一門。四明耆舊傳，他日數諸袁。
朱婺州挽詞 樓鑰 
治行古循吏，風稜真諫官。鋤姦清遠徼，持重息羣讙。久弄趙堯印，重彈貢禹冠。去天才尺五，惜不見長安。
莫銅陵挽詞 樓鑰 
經學高餘子，躬行慕古人。儒風三葉秀，和氣一門春。台嶺漸摩久，銅官撫字均。庠東亡二老，凝望倍沾巾。
張泰州挽詞 樓鑰 
燕趙多奇士，如公名不虛。胸中九域志，筆底百家書。報國心尤壯，籌邊智有餘。功名竟齎恨，西望倍欷歔。
周路分挽詞  其一 樓鑰 
蚤負功名志，從戎豈素心。治軍先肅靖，游藝亦精深。湖海開豪氣，雲天廓義襟。高門尚餘慶，蘭玉正森森。
周路分挽詞  其二 樓鑰 
台嶺論交契，天街惜別離。飛書能幾到，埋璧遽成悲。舊識歸樵句，愁看結局詩。紫髯無復夢，空有淚交頤。
彭宜義挽詞  其一 樓鑰 
種德不在大，至誠天所親。但能存一念，何用活千人。經笥儒風遠，香山句法新。功名付兒輩，不必在吾身。
彭宜義挽詞  其二 樓鑰 
籍甚清湘守，脩名所在聞。宦途資畏友，家訓仰嚴君。歸路飛丹旐，長空慘白雲。生芻不成奠，揮涕想江濆。
沈朝奉挽詞 樓鑰 
相業富青箱，丁年稔義方。生兒有如此，與世遂相忘。終老三牲養，凌晨一炷香。浮休了無恨，流慶尚深長。
石通直挽詞 樓鑰 
籍甚新昌族，真成萬石家。源流端有自，悃愊更無華。奉職冰同潔，持身璧不瑕。慶門傳未艾，蘭玉茁新芽。
王檢正挽詞  其一 樓鑰 
到處稱循吏，星軺復郡侯。威名致降虜，恩信感亡牛。省闥主公議，祠庭尋舊游。善人天不憗，愁絕峴湖秋。
王檢正挽詞  其二 樓鑰 
客授蒙傾盖，朝參喜綴班。開藩才一水，去國遂千山。晚遇名方重，言歸鬢未斑。功名付諸子，含笑謝塵寰。
張欽州挽詞  其一 樓鑰 
少誦東窗句，從君見典刑。義襟希竇十，才刃比庖丁。古鏡悲鸞偶，寒原愴脊令。恂恂守家法，蘭玉滿階庭。
張欽州挽詞  其二 樓鑰 
游宦二毛侵，欽山繼鬰林。精神雖滿腹，撫字亦勞心。膚使章交上，雌堂疾遽深。護喪嗟季子，又復喪清潯。
張欽州挽詞  其三 樓鑰 
姻好自諸馮，東床取阿戎。平時深念我，晚歲忍銘公。書字今猶濕，心期誰與同。回頭三十載，灑涕向西風。
陸郎中挽詞  其一 樓鑰 
壯歲聯雙捷，衰年困百罹。肉身心佛子，霜髮貌嬰兒。萬事幾樽酒，百年千首詩。浮生成夢覺，吾道竟何之。
陸郎中挽詞  其二 樓鑰 
從弟忝東床，相從二十霜。人琴一何苦，冰玉兩俱傷。別久成今昔，歸來失老蒼。稽陰終反葬，西望倍淒涼。
齊國夫人曹氏挽詞  其一 樓鑰 
痛哭王孫去，南來萬里餘。解衣催艇子，扶杖擁籃輿。已矣空鸞鏡，誰歟得鴈書。辛勤立門戶，地下勿欷歔。
齊國夫人曹氏挽詞  其二 樓鑰 
宗子今曾子，夫人古敬姜。邛郲承孝養，浯水刻恩章。湯沐封逾寵，芝蘭晚更芳。九齡天報遠，餘慶尚流光。
信國夫人秦氏挽詞 樓鑰 
夫人富貴出懷綳，擇配和鳴得仲卿。鸞誥蚤能封大國，魚軒不及伴雙旌。肥家得法晚無倦，教子登科新有聲。難息南谿未成屋，鳳凰山下啟佳城。
王夫人挽詞 樓鑰 
婦德勝賢士，嫠居成大家。陰功宜有後，餘慶尚無涯。楊惲出司馬，陶潜傳孟嘉。文昌紀遺範，外氏倍增華。
恭人强氏挽詞 樓鑰 
祠部源流遠，來嬪曲阜孫。事夫終婦道，訓子大吾門。頒誥恩光渥，升堂笑語溫。相期送丹旐，馬鬣近周原。
恭人董氏挽詞 樓鑰 
敬饁尊夫子，升堂乳阿姑。鄉評推至行，家慶展新圖。半世悲鸞舞，高年樂鳳雛。蜜章應未艾，卿月映階符。
恭人胡氏挽詞 樓鑰 
懿行表閨房，情親共衋傷。繡衣來宅相，彤管著銘章。蘋澗誰供祀，藁砧空悼亡。芝蘭俱秀發，所恨失元方。
趙司戶挽詞 樓鑰 
奕奕佳公子，詞場早策勳。願爲新進士，終屈病參軍。舊事成清夢，高標想斷雲。傷心桑落酒，無復到孤墳。
王大卿挽詞  其一 樓鑰 
少壯節先著，年侵氣不衰。忠雖由父教，清亦畏人知。處世無求合，安時竟數奇。甘泉人物會，一老漢空遺。
王大卿挽詞  其二 樓鑰 
麾節東南半，澄清冠一時。權輿周翰傳，頂踵阜陵知。自謂二宜去，人稱三不欺。卷懷終未盡，流慶稱家兒。
王大卿挽詞  其三 樓鑰 
圖史但環堵，江湖幾問津。雖多暮年樂，誰忍半生貧。海內清名滿，毫端秀句新。風流嗟頓盡，晉韵更何人。
王大卿挽詞  其四 樓鑰 
老去王摩詰，歸來道更全。賸添天美祿，真得地行仙。日欲增三徑，君胡欠百年。桃源不無路，重上慘風煙。
王大卿挽詞  其五 樓鑰 
上世總儒先，猶傳夢雪篇。惟應佳壻選，可配老姑賢。父行偏知我，交情不問年。槁梧誰共語，愁斷伯牙絃。
徐少卿挽詞  其一 樓鑰 
聖主一言寤，長淮千耦耕。山川皆在目，草木尚知名。盍被腰金寵，徒爲攬轡行。諸郎襲餘慶，定自不慙卿。
徐少卿挽詞  其二 樓鑰 
所至多遺愛，丹丘最有聲。奉常千載久，攀戀一城傾。已恨數離別，寧知隔死生。湖邊舊門巷，一到一心驚。
陸提刑挽詞  其一 樓鑰 
數馬謙恭甚，揮犀色笑溫。風流士龍裔，文采左丞孫。晚幸成三徑，身胡遽九原。素欽仁者勇，大獄竟平反。
陸提刑挽詞  其二 樓鑰 
早歲擅詞場，夷途列鴈行。一麾分楚甸，雙節照江鄉。蓮社容寒晚，葭莩接老蒼。八旬俱已矣，回首倍淒涼。
史敷文挽詞  其一 樓鑰 
八行諸孫盛，三公嗣子賢。連收四鶚薦，祇欠一青氈。郎省刑章肅，侯邦政譽傳。平生憂國意，齎志入重泉。
史敷文挽詞  其二 樓鑰 
學問源流遠，樂哉賢父兄。人琴亡舊曲，風木愴寒聲。深痛幾成毀，沉痾汔喪生。孝恭無可憾，猶得傍佳城。
史敷文挽詞  其三 樓鑰 
少小相從久，自慙雌甲辰。交情日加厚，姻好晚逾親。別去驚葭律，歸來見棘人。西莊行樂地，望斷爲沾巾。
寧海劉君挽詞 樓鑰 
不識紫芝眉，空傳有道碑。義方真可法，闇室肯容欺。未覺山川改，深明晝夜知。薤歌慙不稱，冢子素能詩。
丁寺丞挽詞  其一 樓鑰 
家世傳經術，膠庠藹雋聲。上方思舊學，公乃擅專城。滁上功尤著，潮陽政愈明。哀哉鍔流水，猶解不平鳴。
丁寺丞挽詞  其二 樓鑰 
嚴冷不可向，其中實曠然。行藏睽素志，燕樂了餘年。鶴化人何處，鸞孤影自憐。才高不盡用，流慶尚綿綿。
曹工部挽詞  其一 樓鑰 
箕潁文章士，儀同社稷功。惟公承慶裔，有意振家風。祠祿真崇道，郎潜歎老馮。傷心循吏手，齎志九原中。
曹工部挽詞  其二 樓鑰 
宦達推公早，丁年備皂衣。幾爲銅虎去，終向石橋歸。齊國世臣少，貞元朝士稀。松風談笑地，回首倍歔欷。
范致政挽詞  其一 樓鑰 
義俠久無迹，吾鄉見此翁。紫微欣稅駕，飛將許同功。銀茜聯恩渥，金蘭藹義風。雖增嬴博恨，猶喜桂成叢。
范致政挽詞  其二 樓鑰 
酒後昇平曲，閑中安樂窩。千金曾累致，一醉竟無何。老驥志空在，孤鸞悲亦多。相望才歲許，託體共山阿。
王觀國挽詞 樓鑰 
晚識三珠樹，方知獨笑翁。舊游虧半面，遺恨想高風。小楷墨猶濕，殘膏澤未窮。梅花縞寒夜，埋璧衆香中。
高端叔挽詞  其一 樓鑰 
百氏極旁搜，潜心老不休。鄰光時自照，簞食孰堪憂。弟子多藍綬，先生竟白頭。淒涼數間屋，知我獨春秋。
高端叔挽詞  其二 樓鑰 
鐵石賦梅花，閑情白玉瑕。兩公終磊落，千載敢諠譁。清節成瑰偉，浮詞尚蘗芽。君看死生際，不見一毫差。
高端叔挽詞  其三 樓鑰 
滿卷變離騷，歐公一素袍。豈惟將厚意，要使丐殘膏。宿草成千古，生芻爲一號。雖無韓子誄，貞曜本來高。
錢江陰挽詞  其一 樓鑰 
庾嶺梅花暖，賢侯惠愛深。精神雖滿腹，撫字亦勞心。九轉竟難遇，二毛何遽侵。傷哉東逝水，無復大江陰。
錢江陰挽詞  其二 樓鑰 
客授向東歐，君爲郡督郵。豈惟寮契篤，更喜吏才優。每嘆頻年別，俄驚一夢休。虞山渺何許，淚落不能收。
李刪定挽詞  其一 樓鑰 
積善務增厚，求名惟恐多。白圭寧有玷，古井竟無波。議法資修定，監州極撫摩。佳兒傳素業，留眼看巍科。
李刪定挽詞  其二 樓鑰 
冰玉心相照，誰云內舉私。深居無浪出，清節畏人知。尚憶紫芝宇，無慙有道碑。填空雨黄葉，西望不勝悲。
趙左司挽詞  其一 樓鑰 
行誼高餘子，文章自一家。嶽神均客禮，敵國歎才華。直節曾無苦，全瑜更不瑕。儒流有遺恨，不見草黄麻。
趙左司挽詞  其二 樓鑰 
淮甸爭錢幣，夔城辯戍兵。詔歸南郡近，公去北門輕。避寵若將浼，求閑竟不成。亦齊無適莫，一笑老于行。
趙左司挽詞  其三 樓鑰 
許國終無撓，居家不願餘。深蒙明主眷，未覺故人疎。高論三千牘，陰功四一書。佳兒承積慶，端可大門閭。
趙左司挽詞  其四 樓鑰 
鄉貢蚤馳譽，郎潜方比肩。求仙容我學，成佛歎君先。天癸年將暮，金丹語未圓。忽傳長別偈，天闊散雲煙。
袁通判挽詞  其一 樓鑰 
大道知如路，一心長似齋。耄期稱不倦，胸次樂無涯。孝謹古難及，友恭人自懷。無瑕夜光璧，黄壤痛深埋。
袁通判挽詞  其二 樓鑰 
盛德不容贊，多言可柰何。大圭元不琢，古井竟無波。前輩苦凋謝，後生誰琢磨。同庚適齋老，託體共山阿。
袁通判挽詞  其三 樓鑰 
僅有一區宅，曾無二頃田。相過惟載酒，至老不言錢。幾得拜牀下，何堪哭道邊。門人多著籍，下馬向新阡。
方興化挽詞  其一 樓鑰 
廟乏著靴鬼，夢中言更明。起家尤感勵，爲吏極廉平。薦口聲名重，朝行去就輕。奏篇真確論，何日遂施行。
方興化挽詞  其二 樓鑰 
鴈塔深論契，鵷班試著行。參亡聞易簀，越弔後除喪。支郡難留鄧，佳城久夢方。吁嗟德浮位，回施與諸郎。
寧海駱君挽詞 樓鑰 
古易人皆學，惟君志益堅。研朱滴秋露，讀簡斷韋編。空谷甘無用，佳兒尚有傳。清風誰得似，竹滿卧牀前。
朱坡史居士挽詞  其一 樓鑰 
巖邑富人物，才惟史氏多。流傳有丹桂，遺逸歎朱坡。學飽終難售，詩成祇自哦。空餘著書在，令子挹餘波。
朱坡史居士挽詞  其二 樓鑰 
交友俱名士，儀曹禮意周。使華臨夏口，詩興共南樓。喜得江山助，還同汗漫游。更煩賢宅相，相與發潜幽。
劉吏部挽詞  其一 樓鑰 
總角異羣兒，庭趨蚤學詩。一鳴登桂籍，百里靜潢池。所至清民瘼，平生號吏師。郎闈方進用，何乃棄明時。
劉吏部挽詞  其二 樓鑰  洞庭湖
剸劇最雲間，題輿上越山。洞庭王澤遠，庾嶺使星還。中道趨臺治，名曹切近班。陰功多及物，陽報看循環。
劉吏部挽詞  其三 樓鑰 
誰擾奚山衆，焚林獸已窮。徙薪能遠慮，下瀨得深攻。南嶠肩隨息，中朝論愈公。但知分謗喜，寧肯自論功。
劉吏部挽詞  其四 樓鑰 
兄長與慈恩，相親色笑溫。公方持使節，余忝代王言。共約游三徑，俄悲作九原。佳城隔風浪，丹旐愴飛翻。
戴縣丞挽詞  其一 樓鑰 
小戴久僊去，何堪更哭君。舊游驚昨夢，陳迹愴遺文。晚暮期相與，死生俄遽分。銘成媿潛德，揮涕望新墳。
戴縣丞挽詞  其二 樓鑰 
高士終爲簿，豈惟勾小稽。鸞凰雖在棘，桃李自成蹊。官府資關決，儒流仰品題。定知餘慶遠，遺愛滿雙谿。
王提刑挽詞  其一 樓鑰 
廉白真家法，原由金紫賢。兄辭嶺南賻，弟却澧陽錢。築屋吾將老，藏書手自編。老成俄已矣，聞者爲潸然。
王提刑挽詞  其二 樓鑰 
籍甚青箱學，醇乎赤子心。片言皆可復，一僞不容侵。處事幾游刃，論交欲斷金。諸郎傳素業，桂子看成林。
王提刑挽詞  其三 樓鑰 
二廣外臺首，威稜著一門。志期諸郡肅，忍見匹夫冤。奮繫猶鷹鷙，興讒有兔爰。投閒了無恨，此意與誰論。
王提刑挽詞  其四 樓鑰 
伯仲三珠樹，優爲一世才。人琴先起恨，金玉遂俱摧。南阮方深痛，阿連尤可哀。桃花源上路，老眼更堪開。
鄭華文挽詞  其一 樓鑰 
蚤擅春秋學，賢關第一流。少公清澤國，贊府著神州。試邑人交薦，還朝譽更優。如何急流退，不使上瀛洲。
鄭華文挽詞  其二 樓鑰 
籍甚柯山政，兒童識貴溫。歡謠聞魏闕，殊寵鎮吳門。就養家傳子，休官澤及孫。吾鄉耆舊傳，千載德彌尊。
鄭華文挽詞  其三 樓鑰 
兄弟忝同登，論交最有情。頹波知勁節，徹底歎真清。正爾尋姻好，胡然喪老成。抱痾難執紼，揮涕望佳城。
姜鍾離挽詞  其一 樓鑰 
門戶期興起，交朋務琢磨。反身求大學，決意取儒科。贊府聲尤著，鄰封惠亦多。傷心濠上路，無復聽弦歌。
姜鍾離挽詞  其二 樓鑰 
別去期三載，伻來痛一書。死生誠大矣，力量果何如。平日真知我，遺言苦問予。作銘雖不媿，回首倍欷歔。
顧養直挽詞  其一 樓鑰 
萬頃東湖下，曾門起大家。子孫昌世業，文字作生涯。堂後萱猶樹，庭中桂欲華。惜哉時不待，誰忍送悲笳。
顧養直挽詞  其二 樓鑰 
舊向君家去，宜齋屢舉觴。人哀誦諸顧，里不見他楊。身世驚春暮，湖山愴夕陽。園林未成趣，鷗鷺亦淒涼。
孫子才挽詞 樓鑰 
身後名何用，人亡意愈深。盖棺悲昨夢，掛劍答初心。潜德仍能發，遺言尚可尋。悼元情更切，接隴柏森森。
俞通判挽詞  其一 樓鑰 
强仕賦歸去，頻年亦漫行。宦情雖淡泊，官事極精明。贊畫王公幕，監州亞父城。佳兒守遺訓，清白勝金籯。
俞通判挽詞  其二 樓鑰 
象邑推三俊，靈光頼此賢。老成俄已矣，遠邇爲潸然。孝敬心何極，公平錄尚傳。佳城隔風浪，忍賦薤歌篇。
求參議挽詞  其一 樓鑰 
累世朱陳舊，宦游多向鄞。飛鳬觀政美，展驥愈情親。久草歸田賦，欣迎入幕賓。斯人忽千古，望斷剡溪濱。
求參議挽詞  其二 樓鑰 
玉立期清貴，厖眉望壽齡。父兄嗟奄忽，姑姊亦凋零。厚德今誰在，佳城慘欲扃。孫曾聞競爽，蘭玉在階庭。
魏郎中挽詞 樓鑰 
相公鍾鼎蔽詩聲，鯉也聞詩蚤得名。高隠碧谿心更遠，今游湘浦句尤清。握蘭未足酬吾志，攬轡寧知老此行。今日哭君誰最切，山房門下老門生。
宋南雄挽詞 樓鑰 
二宋久云遠，遺風君庶幾。才華試文戰，政譽藹王畿。梅嶺方騰最，雪谿俄賦歸。情親今已矣，老淚不勝揮。
莫子執挽詞 樓鑰 
樂有父兄賢，談經絳帳前。桂林孤素志，芹泮老遺編。小阮情何切，童烏業未傳。槔閒最崇篤，口口話齊年。
繆伯恭挽詞 樓鑰 
我實由汪出，垂髫托外門。非惟拜先德，猶及見新婚。謹厚推鄉曲，恩慈篤弟昆。善人今已矣，餘慶在兒孫。
朱南劍挽詞  其一 樓鑰 
再世文章伯，三朝侍從臣。傳家推篤學，游宦肯謀身。別駕歌章水，甘棠想劍津。虛堂兩遺像，誰不倍傷神。
朱南劍挽詞  其二 樓鑰 
朔望第一客，巡寮意更親。有詩欣和韵，不飲喜娛賓。名帖藏中古，珍茶試早春。據鞍猶矍鑠，何遽迹成陳。
朱南劍挽詞  其三 樓鑰 
棋戰久不對，詩盟亦寖寒。方期會真率，乃爾變悲歡。歲晚本無憾，情深那忍看。佳城何處是，東望涕汍瀾。
盛夫人挽詞 樓鑰 
婉嬺閨中秀，清高林下風。相夫能盡禮，教子使移忠。邊郡官無曠，都城養得終。壼彜今具在，流慶復何窮。
宜人史氏挽詞 樓鑰 
閥閲冠三朝，尊公兩珥貂。夫賢能盡禮，家貴肯期驕。教子門風振，澄神性地超。悼亡無可憾，直筆付孫樵。
太令人軒氏挽詞  其一 樓鑰 
緣斷身先隠，年侵鬢未華。死生猶曉夢，富貴更空花。佛祖親提印，兒孫競起家。無因拜靈几，一奠趙州茶。
太令人軒氏挽詞  其二 樓鑰 
舊說蘇無著，夫人亦正宗。毒蛇橫在路，栗棘更無蹤。蕭散超塵界，扶持禮紺容。覺庵誰嗣法，別去德雲峰。
宜人聞人氏挽詞 樓鑰 
四郡歌賢牧，魚軒從隼旟。深閨無裏謁，色養謹安輿。故里稱家法，諸郎讀父書。美哉彤史筆，三誦爲欷歔。
太孺人蔣氏挽詞  其一 樓鑰 
之死靡他志，天乎不諒人。嫠孤蓬在首，艱苦棘成薪。晚福容千指，心空滅六塵。平生貞烈意，終作坐忘身。
太孺人蔣氏挽詞  其二 樓鑰 
潤屋惟純儉，居然法度循。松楸先壟下，風月舊湖濱。子婦皆知孝，孫曾亦可人。浦江如可贖，真欲百其身。
百四從妹挽詞  其一 樓鑰 
姊妹二十四，凋零餘二人。他鄉忽傳訃，老子倍傷神。已歎嫠居久，何堪逆境頻。佳城千里外，西望淚沾巾。
百四從妹挽詞  其二 樓鑰 
孝養全終始，真成乳阿姑。衾禂幾年共，甘毳四時須。衆子俱傳業，諸孫足自娛。吾家女兄弟，似此亦幾無。
百四從妹挽詞  其三 樓鑰 
去歲桐川弟，新從姊處歸。備言家慶事，猶著嫁時衣。尚欲尋松社，寧堪哭素幃。人生真一夢，回首事皆非。
蘇江陰挽詞  其一 樓鑰 
萬卷蟠胸次，千篇秀筆端。朝行期奮迅，賢路竟艱難。雖號循良守，欠爲文字官。遺編幸無恙，留與後人看。
蘇江陰挽詞  其二 樓鑰 
伊昔初傾盖，摛文已甚工。親聞南澗語，謂有魏公風。既往言多驗，歸來道更窮。誨言非教佞，後裔報宜豐。
趙縣丞挽詞 樓鑰 
玉立佳公子，哦松始戍瓜。拳拳飭邊瑣，寸寸畫江沙。慷慨志憂國，清修僧在家。送行詩尚濕，身世遽空華。
鮑潮州挽詞  其一 樓鑰 
三試皆前列，一官何後時。低佪廣文舍，齟齬使君麾。遇事有如燭，衛生寧及葵。舊游成隔世，流涕讀新碑。
鮑潮州挽詞  其二 樓鑰 
客授壬辰歲，巍科盛永嘉。芹宮屢揮麈，竹院幾烹茶。假守深交誼，清談及道家。猶懷郡齋晚，群雀噪簷蛇。
張運使挽詞 樓鑰 
惠周劍外與淮南，歸卧空山且避讒。宴坐幾年期不死，臨行一著信非凡。不應杜乂束高閣，真使謝鯤居石巖。欲向西陵尋宿草，秋風何日送歸帆。
張工部挽詞  其一 樓鑰 
忠簡傳清白，家聲屬弟昆。惟公殿諸老，積善見多孫。兩桂昌書種，雙椿藹慶門。壽終無可憾，况有典刑存。
張工部挽詞  其二 樓鑰 
壯歲登郎省，旌麾歷五州。仁聲號循吏，治行最諸侯。憂國言多切，籌邊慮更周。積薪無恨望，終老得夷猶。
張工部挽詞  其三 樓鑰 
敕局同寅舊，雌堂屢肯過。故人今有幾，朝士更無多。問信書猶濕，相望鬢已皤。忽聞埋璧痛，薤露不成歌。
戴迪功挽詞  其一 樓鑰 
猶記天街會，同爲乳竇游。姻家頻會聚，親意愈綢繆。吉德宜多壽，奇痾竟不瘳。無由見安道，汎雪悵回舟。
戴迪功挽詞  其二 樓鑰 
好學數仍奇，躬行家遂肥。時將詩自樂，晚悟世俱非。教子惟黄卷，高門看綠衣。阿連悲未泯，無淚爲君揮。
宜人楊氏挽詞  其一 樓鑰 
里閈依楊氏，年家託鄭門。升堂從壯歲，擇壻得賢孫。婦德儀中壼，陰功燕後昆。尤憐吾女子，流涕說慈尊。
宜人楊氏挽詞  其二 樓鑰 
夢入枌榆社，心游水竹灣。丐歸期拜壽，近侍望承顔。一昨聞微恙，寧知竟大還。佳城無路到，夫婦淚俱潸。
孺人錢氏挽詞 樓鑰 
家世戟如林，來嬪藹德音。功容俱可度，疾疹遽相侵。已矣空蘋澗，誰歟助藁砧。佳兒隨玉折，尤切悼亡心。
齊安郡夫人金氏挽詞  其一 樓鑰 
避地供湯餠，當筵接縞衣。倉皇奉神版，巖險遜征騑。遇事智尤敏，相夫家寖肥。考終無可憾，蝶夢遶芳菲。
齊安郡夫人金氏挽詞  其二 樓鑰 
五子俱英發，尤知仲氏賢。勤明真世濟，廉儉信家傳。別乘徑爲郡，高城欲捍邊。版輿俄棄養，事業待他年。
太令人趙氏挽詞  其一 樓鑰 
令德比鳲鳩，芳年誓柏舟。承平猶有態，曠達了無憂。方奉平反笑，俄成汗漫游。哀榮誰得似，同穴樂哉丘。
太令人趙氏挽詞  其二 樓鑰 
節愍名驚代，浮光孝絕人。宜生克家子，頼有斷機親。勉使方張虜，終能不帝秦。一杯扶上馬，孰不爲沾巾。
太令人趙氏挽詞  其三 樓鑰 
姻婭託三槐，同朝得往來。迎春煩設席，舉壽荷携杯。京尹俄遭難，都人亦助哀。琅琅垂絕語，烈婦信高哉。
安恭皇后挽詞  其一 樓鑰 
天作周文合，禕褕禮可觀。屢陪金輦幸，幾奉玉巵歡。吳女簪新柰，梁房掩舊蘭。春深蠶事起，誰復上桑壇。
安恭皇后挽詞  其二 樓鑰 
鬰鬰南山路，傷心鳳翣紅。哀歌凄薤露，秘殿掩椒風。故劍恩雖厚，中璫事已空。但餘彤史筆，內傳紀陰功。
安恭皇后挽詞  其三 樓鑰 
玉勝標祥兆，禕衣配至尊。柔儀高馬鄧，盛德邁娀嫄。鸞掖空陳迹，霓軒服厚恩。傷心臨七夕，素柰已花繁。
安恭皇后挽詞  其四 樓鑰 
圖史懷規鑒，篇章妙剪裁。承歡方祕殿，委化已泉臺。幽壤湖濱秀，清笳日暮哀。未央當月望，不見翟車來。
楊武恭王挽詞  其一 樓鑰 
歷數中興將，誰爲第一功。兩朝忠衛上，四海雅推公。富貴無危溢，哀榮有始終。吾知尚遺恨，不見朔庭空。
楊武恭王挽詞  其二 樓鑰 
勇氣真虓虎，仁心劇放麑。推鋒多折馘，解縛屢招携。細柳門堅閉，長楊馬不嘶。夜深星忽墮，何處問撐犁。
楊武恭王挽詞  其三 樓鑰 
父祖成完節，丹心激懦夫。枕戈梟逆虜，撫劍志伊吾。忠孝公何媿，哀榮世所無。從今紫荷橐，接武上亨衢。
楊武恭王挽詞  其四 樓鑰 
王爵報元勳，臨危更致身。鯨波飛戰艦，狼子歎江神。木落淮南暮，塵清塞外春。功臣誰第一，圖畫在麒麟。
陳文恭公挽詞  其一 樓鑰 
唐虞千載道重光，奕奕元臣任贊襄。謝傅風流冠江左，晉公威譽比汾陽。折衝曾不勞聲色，輔政惟先振紀綱。天意高高誰可問，坐令邦國歎云亡。
陳文恭公挽詞  其二 樓鑰 
德量汪汪萬頃陂，直將去就佩安危。干戈雖在相尋日，休沐宛如無事時。奏罷未聞宮漏轉，歸來俄見哲人萎。哀榮終始誰能及，百世旌忠頌德碑。
陳文恭公挽詞  其三 樓鑰 
輔贊藏諸用，庸人自擾之。惟公知好靜，與物盡忘私。德望儀群辟，威名憺遠夷。傷心白雞夢，梁木有餘悲。
陳文恭公挽詞  其四 樓鑰 
致主唐虞上，東山志不渝。衮衣重入覲，胡騎敢長驅。夢已商楹奠，朝猶漢殿趨。哀榮極終始，何止渡江無。
何內翰挽詞 樓鑰 
豪奪錦標天下聞，慨然有志整乾坤。諫坡論事言皆合，帝幄談經道益尊。千古高文在鼇禁，一時名士上龍門。經綸未究身先死，痛惜誰能作九原。
姜祕監挽詞  其一 樓鑰 
文筆無勞巧剪裁，一時妙斲冠蘭臺。王楊仕宦曾相接，游夏淵源有自來。治獄心知有陰德，立朝人嘆有餘才。功名回施與孫子，公亦何爲不豫哉。
姜祕監挽詞  其二 樓鑰 
久聞政績最淮淝，鄮嶺循良親見之。梓里尚遺前日愛，棠陰還長舊年枝。釣璜方兆非熊卜，曳杖俄興梁木悲。千里佳城空望斷，他時歸哭峴山碑。
許待制挽詞  其一 樓鑰 
吏事緣儒術，人材第一流。宦游幾五紀，遺愛滿諸州。叱馭無長阪，籌邊有舊樓。遺安陰德在，衮衮見公侯。
許待制挽詞  其二 樓鑰 
蚤擅文章價，名公屢品題。碑銘摹諫省，丘壑訪愚溪。得句追飛兔，摛毫走怒猊。遺編聞好在，後學仰筌蹄。
許待制挽詞  其三 樓鑰 
十載更麾節，陽春萬里同。時時逢蜀士，一一話文翁。到處留遺愛，諸郎守教忠。慶源知未艾，往日有陰功。
唐舍人挽詞  其一 樓鑰 
鴈塔名三世，螭蚴侍九重。循循儀學館，諤諤著囊封。至性悲三釜，高懷薄萬鍾。典刑傷不見，衰涕忽無從。
唐舍人挽詞  其二 樓鑰 
夷路方馳轡，甘泉喜問津。廟廊平日志，露電百年身。搯掌雖多恨，爲箕自有人。發棠陰德在，陽報質蒼旻。
李公執挽詞  其一 樓鑰 
乃翁志欲卧煙霞，宅枕清江欲泛槎。心地共知容渤澥，夢魂曾不到京華。伯魚久已聞賢訓，魏子端能起外家。瀰望三江梁下水，隴西德澤信無涯。
李公執挽詞  其二 樓鑰 
未甘辛苦去朝天，故作逍遥陸地仙。老子平生萬事足，人間五福一身全。厭看日月同奔驥，擺脫塵煩等蛻蟬。重到江頭人不見，曉風吹淚忽潸然。
呂崇德挽詞  其一 樓鑰 
剸劇推才刃，臨機妙斲輪。傳家得清白，滿腹是精神。未上金閨籍，空留花縣春。善人陽報在，蘭玉正詵詵。
呂崇德挽詞  其二 樓鑰 
回首情親處，相過瀨水陽。十年能幾見，一疾痛云亡。縣郭山空秀，家園橘自霜。主人今已矣，鷗鷺亦淒涼。
王縣尉挽詞  其一 樓鑰 
幹蠱恢才刃，誰能貨殖私。人皆競毫髮，我獨破藩籬。風雨空殘夢，池臺愴昔時。板輿臨穴處，行道亦興悲。
王縣尉挽詞  其二 樓鑰 
潤屋公餘事，能爲人所難。蓼莪遺恨在，夜雨舊盟寒。家有書堪讀，囊無錢爲看。情親悲不那，望絕旐飛丹。
潘大卿挽詞 樓鑰 
直上青雲不作難，壯年何事掛衣冠。功名已矣乖時望，風節翹然見歲寒。鴻去冥冥矰不到，蝶飛栩栩夢驚殘。傷心耆老今無有，留得遺編向後看。
樊運使挽詞  其一 樓鑰 
妙齡便有老成風，孝友丹心天與通。師友淵源得西洛，文章聲價冠南宮。固知夫子才難用，猶喜先生道不窮。他日鳳泉山下路，幾人下馬拜塋中。
樊運使挽詞  其二 樓鑰 
樊侯勳德佐中興，百世兒孫尚典刑。闔境民蘇御史雨，列城人仰使君星。憲臺嚴冷獨峩豸，道院清閑誰掣鈴。謠頌洋洋在人耳，不須樂石更刊銘。
樊運使挽詞  其三 樓鑰 
科目公餘事，南宮第一人。七閩新使節，三署舊儒臣。倦拜方辭餽，哀良莫贖身。家聲知有繼，仙桂兩枝春。
樊運使挽詞  其四 樓鑰 
橫浦云亡後，斯文付此賢。命其隨道喪，學又絕心傳。河洛湮來派，西州憶舊緣。傷心耆老盡，揮淚對霜天。
莫將仕挽詞 樓鑰 
自歎清才久陸沉，晚從內典用工深。諦觀烱烱死生際，寧復紛紛利祿心。載酒今誰問奇字，遺經古亦勝黄金。十年契闊遽如許，老淚臨風自不禁。
伍主簿挽詞  其一 樓鑰 
好賢元不減緇衣，客到公家如所歸。二浙聲名三鶚薦，四山風物一翬飛。桑榆冉冉身先蛻，蘭玉森森家正肥。人有百身寧可贖，發棠誰復濟齊饑。
伍主簿挽詞  其二 樓鑰 
由來風誼獨穹然，坐享家肥不計年。墮幘何妨分百萬，指囷寧復問三千。靈椿老去仁宜壽，玉樹種成身已仙。衮衮公侯殊未已，正應含笑入重泉。
伍主簿挽詞  其三 樓鑰 
晚年朋舊益彫零，歎絕斯人奠兩楹。不忍銜悲讀佳傳，可堪回首念平生。交情君獨全終始，人物誰能繼老成。清些楚魂招不得，朔風淒切淚縱橫。
梁審計挽詞  其一 樓鑰 
壯歲嶄頭角，夷塗試著鞭。羣公爭倒屣，諸老亦忘年。論議傾朝譽，功名短世緣。神傷賢伯仲，風雨夜無眠。
梁審計挽詞  其二 樓鑰 
壽夭固難問，吁嗟不忍言。嬰啼摧玉樹，衰淚灑芳萱。事契深羣從，英才愴九原。悲吟慙楚些，無地與招魂。
太淑人管氏挽詞 樓鑰 
彤史久不作，誰能有婦功。寧知貴家子，乃有昔人風。鈿軸恩何渥，芝庭澤不窮。死生無可憾，况已悟真空。
陳夫人挽詞 樓鑰 
作配知名士，周旋內則篇。宜家兼四德，訓子見三遷。就養榮方逮，歸寧病忽纏。慶源流未已，佳兆得牛眠。
陸參議挽詞  其一 樓鑰 
中外衣冠盛，流傳識後凋。聲名三語掾，身世半僧寮。寶晉書尤逸，坡仙隠可招。梅溪殘月墮，蕪沒舊風標。
陸參議挽詞  其二 樓鑰 
飾吏先儒雅，低徊五十霜。萑蒲掃韶石，桑柘滿黄岡。知己平津老，傳家刪定郎。八龍無半在，風雨夜侵床。
李堯卿挽詞 樓鑰 
里社久相從，知君陰有功。救人多藥喜，持論耻雷同。素業諸郎在，浮生一夢空。淒涼宋清傳，健筆媿河東。
周左司挽詞  其一 樓鑰 
從政心無媿，敢言人所難。精忠憂世切，清節照人寒。交臂失持橐，乞身終考槃。老成今已矣，西望涕汍瀾。
周左司挽詞  其二 樓鑰 
乙丑慈恩會，今幾六十霜。軺車來握節，相府記傳觴。詩藪懷高隠，郵筒見短章。不堪千里隔，丹旐想飛揚。
王夷仲夫人挽詞 樓鑰 
彤史無人續，誰能識壼彜。蘋蘩奉先祖，詩禮付佳兒。未見魚軒樂，俄興鸞鏡悲。藁砧方得路，腸斷悼亡詩。
陳夫人挽詞  其一 樓鑰 
族姓甲休陽，夫人懿範彰。奇男已南省，快婿更東床。珍錫人加嘆，佳城神所藏。平生陰德在，餘慶尚難量。
陳夫人挽詞  其二 樓鑰 
雅有幽閒操，來嬪清白家。相夫全禮敬，見子致清華。方享乘軒樂，俄興陟屺嗟。誰將彤史紀，大筆爲雄誇。
茅夫人挽詞 樓鑰 
清心玉映許誰同，更有飄飄林下風。政爾高情協宗老，故宜嘉遯樂龐公。遠謀蚤識身爲重，晚境還知性亦空。已擬張林碑婦德，合歸彤史巨編中。
張夫人挽詞 樓鑰 
婦德天然備，肥家五十年。平生勤內則，晚歲識真詮。倒廩非徼福，翻經亦應緣。于門有孫子，佳氣藹新阡。
王修撰挽詞  其一 樓鑰 
十載頻褰刺史帷，名卿風裁映紳緌。慶門共仰聯三鳳，禁路咸嗟欠一夔。神武衣冠終遂志，平泉花木總成詩。傷心積翠樓前月，斜入欄干欲向誰。
王修撰挽詞  其二 樓鑰 
賤子何能直一錢，夫君於我獨知憐。樽罍談笑幾侵夜，琴劍周旋不計年。此去空懸徐孺榻，重來無復孝廉船。百身願贖嗟何及，衰涕滿襟如迸泉。
雙峰二偈  其一 樓鑰 
莫把資深兩處尋，此心心外更無心。道人欲問資深話，自得元無古與今。
雙峰二偈  其二 樓鑰 
道非身外亦非中，左右逢原作麽逢。遶寺尋山無好處，不知門外有雙峰。
新昌石佛 樓鑰 
費盡三生心與力，造成石像一百尺。相好端嚴具足尊，五彩黄金妙裝飾。道不是佛却不得，若道便是也不得。上盡層樓却下來，何曾見得真彌勒。
遊金焦兩山以雨而輟 樓鑰 
金山寺裹山，焦山山裹寺。風雨勸我歸，也省兩頭事。
跋惠峰詢老所編類海 樓鑰 
古德手段決裂，剝地破{絕/方}地折。說道不立文字，未免橫說豎說。草庵文字太多，只爲老婆心切。若不作恁麽看，將謂多口饒舌。
題老融畫彌勒 樓鑰 
乘風欲去東南，回頭此意誰參。當時蹉過足庵，却來攻媿同龕。
西山僅老失牛求一言於邑宰數語代書 樓鑰 
一介扣門，尺書在手。不是長鬚饋鯉，乃知中夜忘牛。拽杷牽犁，能耕百畝。披毛戴角，方得五春。是何西山之餓夫，輒挽桃林之處士。拽轉鼻孔，不解一鳴。剖破藩籬，已行十里。莫走溈山舊話，重修雪竇新圖。解若庖丁，恐遭游刃。鄔如謝大，且自煖心。見角便知，必有伶俐衲子。幪頭徑取，更煩明正官司。
戲贈怡雲平老 樓鑰 
深山中拔出閑身，閙市裏尋得靜處。相逢了白話三通，那箇是末後一句。不因聞所聞而來，不爲見所見而去。嶺上白雲君自怡，何時許得同龕住。
送清道者住投子山 樓鑰 
一鉢一衲，一丘一壑。非去非住，無相無作。一脚踏著投子機，不被傍人輕摸索。
戲題珪老借菴  其一 樓鑰 
莫道菴子是借底，只你也是借將來。勸君莫作來生債，盡底還他亦快哉。
戲題珪老借菴  其二 樓鑰 
不知當初問誰借，至今久假而不歸。畢竟還了方是了，却須還我未生時。
次仲舅韵寄拙菴  其一 樓鑰 
涵秋古澗落珠旒，幾欲相將作勝遊。芒屩未穿心已懶，不如莫莫且休休。
次仲舅韵寄拙菴  其二 樓鑰 
明月堂前玉几山，倦游雙徑却來還。舅甥相與成三隠，城郭山林等是閑。
次仲舅韵寄拙菴  其三 樓鑰 
公居山外我城中，不見成疎見亦空。要是歸來當一見，待携藜杖訪支公。
次仲舅韵寄拙菴  其四 樓鑰 
莫把坐忘成坐馳，歸來須是識真歸。壺籌投盡無人拾，澹坐藤牀風掩扉。
送雪竇璧老住雪峰 樓鑰 
雪竇移將住雪峰，兩山雪色本皆同。莫言此去人千里，明月往來含太空。
游雪竇雙塔登雲簷有懷海印雲老 樓鑰 
來禮二師遺像，小立雲簷一餉。欲見德雲比丘，却在別峰頂上。
金峨本老領優婆塞衆求寫選僧堂三大字示以數語 樓鑰 
行者堂中選僧，衆僧堂中選佛。人道是，我却不。不如莫待僧伽梨，便與豎起脊梁骨。大丈夫，休汩沒。一粒爆起冷灰豆，十分鈍似遼天鶻。赤脚踏透祖師關，神錐擊碎精靈窟。君不見盧能只在碓坊前，解道本來無一物。
題壽居仁獨說圖 樓鑰 
向來八萬四千偈，舌端辯才若翻水。山空月落說向誰，不如出口入吾耳。當時受者亡是公，烏有先生子虛子。我却曾見語錄來，祇有空空數張紙。
題壁老笑菴 樓鑰 
笑甚底，笑甚底，若要笑時笑殺你。說夢夢中，洗泥泥裏。頭上安頭，以水濟水。箇箇一般，滔滔皆是。我也要笑來，終不欲開唇露齒。
題宏老空谷 樓鑰 
君看空谷自然空，聲有洪纖應則同。正爲中虛聲自應，莫將應處做神通。
昕老自號鑑堂來住蘆山山中先有鑑堂 樓鑰 
鑑堂來住鑑堂中，兩鑑相磨只一同。要是非臺亦非鑑，但見寂照含虛空。
跋塗毒與惠老偈 樓鑰 
我銘師塔，而不識面。一瞻頂相，爛爛巖電。橫說豎說，不待饒舌。塗毒一聲，百獸腦裂。
次韵伯父與心聞偈 樓鑰 
法器何妨待晚成，一朝點鐵便成金。拽開鼻孔力無限，坐斷舌頭功更深。揚子江頭言在耳，靈山會上笑傳心。自憐鈍置無香氣，四十年來只似今。
汪耐翁以最首座十玄談見示 樓鑰 
十首玄談已贅疣，勞君頭上更安頭。若還又有九百漢，葛藤相纏幾時休。
題龍眠畫西域聖僧 樓鑰 
放兩不借疊雙足，自在在心機在目。默然深入不二門，不知師唱誰家曲。
戲答益老寄方竹杖 樓鑰 
家家竹杖只圓光，此竹如何得許方。削得團欒無可笑，驀然奪去亦何妨。咄哉，得力處不在這箇。
答東山一老二偈  其一 樓鑰 
即心是佛本無難，挫却絲毫隔萬山。知有毗盧五千卷，誰能分寸費躋攀。
答東山一老二偈  其二 樓鑰 
閉門深坐日知味，無限好山都懶游。城裏山中俱是隠，江湖不若兩忘休。
送一老住廬山歸宗  其一 樓鑰  庐山
久向東山捲藏經，鬼神推出舉軍驚。從來要去廬山住，好就山中過此生。
送一老住廬山歸宗  其二 樓鑰  庐山
啐啄同時不偶然，史君提起正當年。向來閙市難行道，今日人天聽說禪。
送一老住廬山歸宗  其三 樓鑰  庐山
千古名山大道場，止因賦重遂荒涼。後之君子誰能弛，試向山前問老蒼。
送一老住廬山歸宗  其四 樓鑰  庐山
歸宗法窟寖湮微，拭眼餘風靡孑遺。法鼓一聲精彩變，要如光弼用軍時。
送一老住廬山歸宗  其五 樓鑰  庐山
廬山面目非難識，橫嶺側峰皆是真。若待出來方識破，不知何用箇中人。
題庠老頤菴 樓鑰  长江
下震上艮，下動上止。分明兩片口脣，包著許多牙齒。禍自此出，故以言語爲戒。病自此入，故以飲食爲忌。庠者養也，頤者養也。名庠而住頤菴，知他養箇甚底。直待吞却栗棘蓬，更與吸盡西江水。莫問這邊那邊，都是一箇道理。
題慈溪張氏坐化頌 樓鑰 
苦是自苦，有誰縛汝。礙是自礙，非身爲害。既知一物本來無，何待行時方自在。
書全無用語錄 樓鑰 
全公無用，無用之用。生前已自無用，死後葛藤何用。雖然如是，善用者必自有用，不善用者不如勿用。試問大衆，如何則爲善用。有時拈起一枝草作丈六金身，有時把丈六金身却作一枝草用。
跋正法眼藏 樓鑰 
正法眼藏當時滅却，那得許多落落索索。問著則差，答著則錯。喝也喝不住，棒也打不著。妙喜更得工夫，時與下箇注脚。休休休，莫莫莫。若要拈花微笑底事，不二法門也低一著。
殘月如新月詩 樓鑰 
近晦月猶在，蕭騷夜向晨。已殘幾欲盡，忽見恍如新。老桂沈清影，餘輝釦半輪。纖纖兩頭玉，皎皎一鈎銀。明似哉生際，光疑太逼真。粧樓誰起早，深拜誤佳人。
炙背俯晴軒詩 樓鑰 
炙背情方適，融霜日正暾。何妨憑曲几，相與俯晴軒。愛景欣亭午，閑身得負暄。映簷成白醉，挾纊謝奇溫。豈止寬寒色，猶思奉至尊。桃花滿肌骨，佳句憶王孫。
置酒沛宮詩 樓鑰 
漢祖功成後，時因過沛宮。還鄉上心喜，置酒故人同。高會延遺老，酣歌和衆童。窮歡新笑樂，起舞舊英雄。慷慨悲游子，軒昂賦大風。永爲湯沐邑，何用築新豐。
天寒割蜜房詩 樓鑰 
場圃功初畢，天寒樂歲穰。山居收蜜課，簷外割蜂房。弱羽依晴日，纖腰怯曉霜。鉛刀開戶牖，棘匕薦甘香。作室何時再，趨衙未用忙。百花辛苦處，今日爲君嘗。
黄知橘柚來詩 樓鑰  长江 洞庭湖
一舸放長江，遥林底處黄。自知來橘柚，先已照滄浪。綠葉凝烟密，金苞射日光。相迎蒼縣雨，暗識洞庭霜。味詫江陵種，庭垂禹廟荒。何如船上看，數里更飛香。
背水陣詩 樓鑰 
十里當勍敵，臨機事寖危。萆山兵已遣，背水陣尤奇。前澤書誠有，行權我獨知。正須投死地，何用恤羣疑。拔幟終如約，傳餐亦應期。孫吳非紙上，方略要從宜。
鯤化爲鵬詩 樓鑰 
鯤大幾千里，揚鬐氣日增。一時俄化羽，萬古記爲鵬。鱗族疇能比，龍門不足登。天池將轉徙，雲翼快飛騰。怪矣齊諧志，壯哉莊叟稱。鳶飛與魚躍，曾不事誇矜。
一月三捷詩 樓鑰 
勇甚鷹揚將，身從虎穴探。六師心不二，一月捷凡三。戎卒時非久，邊庭戰已酣。神戈窮逐北，露布屢馳南。貔旅彌思奮，狼心敢肆貪。七旬有苗格，較德可無慙。
清泉潔塵襟詩 樓鑰 
騷客事幽尋，清泉一派深。居然浮爽氣，聊用潔塵襟。徹底明蒼石，澄波漾碧岑。應添山澤趣，盡滌市朝心。洗耳何妨聽，吟詩更喜臨。至哉天下樂，穩坐讀書林。
復見官軍詩 樓鑰 
元帥平京邑，歡聲夾道聞。不圖當此日，復得見官軍。將鉞來何莫，壺漿意已勤。重瞻貔虎士，盡掃犬羊羣。王旅方馳電，民心極望雲。長安十萬戶，拭目待吾君。
物色訪嚴光詩 樓鑰 
肥遯推嚴子，招賢仰漢光。營求思舊學，物色訪羣方。聘問期終得，形容尚未忘。羊裘方審識，蒲乘遂搜揚。不羨雲臺繪，還歸釣瀨傍。高風今尚在，江水與俱長。
冀北馬羣空詩 樓鑰 
冀北雖多馬，知惟伯樂工。祇因良種去，便覺舉羣空。過視千蹄衆，先收八駿雄。謾聞餘布野，無復見追風。騏驥方奔逸，駑駘豈混同。儻非承一顧，鳴意孰能通。
習馬長楊詩 樓鑰 
强漢承平後，兢兢武不忘。整師臨五柞，習馬向長楊。冀野來騏驥，天閑出驌驦。驤騰射熊館，馳驟華山陽。輦路千蹄穩，瑶池八駿良。上方勤閲武，願賦翰林章。
飛泉漱鳴玉詩 樓鑰 
翠巘幽深處，飛泉觸石鳴。跳珠不勝亂，漱玉有餘清。水落千尋險，風傳萬壑聲。玲瓏鏗璧韵，激濺破瓊英。漢水思遺珮，滄浪想濯纓。何須韓吏部，聯句賦琮琤。
適齋慕香山之高續達哉行集香山詩句次韵 樓鑰 
脫衣典酒曲江邊，不作閑游即醉眠。大抵浮榮何足道，生理何曾得自全。朝廷雇我作閑人，髣髴緡錢二三千。一種共君官職冷，收得身來已五年。五年炎涼凡十變，老後誰能惜酒錢。塵纓世網重重縛，七十八十百病纏。千萬人中無一人，自喜天教我少緣。六十三翁頭雪白，貧家强健亦天憐。每媿尚書情眷眷，與君一醉一陶然。其間氣味都相似，猶在病羸昏耄前。月夜徐行石橋上，累累棟宇相連延。歲種薄田一頃餘，薄産處置有後先。更無俗物當人眼，遊鱼鱍鱍蓮田田。爲君舉酒歌短歌，不妨兼有散花天。
適齋示池水大篇效元白體相答 樓鑰 
適齋一片心，它人難與比。少時發此念，樂施到莫齒。婚姻成者衆，葬埋不知幾。義氣追古人，仁風動桑梓。利益及物物，方便形事事。先正有此言，源流固有自。外家有大池，清波照叢桂。來者不問誰，小大聽盈器。及其旱將涸，一雨復清泚。我舅爲欣然，作詩自言志。平生欲濟人，往往多割己。向來俸可分，掛冠踰一紀。心勤力不逮，不得盡如意。安得有貲財，如此池中水。來求則應之，吾心斯足矣。長篇筆餘力，亹亹遂滿紙。病足正僵卧，三誦爲之起。韵險不容次，愚言不能止。公曰汝答我，只用元白體。公心與天通，言合孟軻氏。菽粟如水火，此意豈不美。黄金土同價，但恐無此理。求水易足用，近止及鄰里。上不過飲食，下亦止濯洗。求財則無厭，來不問遠邇。應者力已竭，求者殊未已。有如一富翁，獨處百家市。始焉逐什一，貧富本相濟。餘波被四鄰，人情皆可喜。久之責望重，爭訟隨謗毀。不言理曲直，但謂富者鄙。堯舜有至仁，猶病在博施。所以漢劉德，其言有深旨。富者民之怨，百萬輒散棄。貧富各有分，取予尤不易。生長在舅側，義事熟於耳。頗亦知爲人，緩急力不計。舅言出於仁，甥言裁以義。二者若不同，同歸於一揆。愛苟無差等，兼愛幾墨子。豈惟道非中，安有力及此。仁民與愛物，要自親親始。
約同社往來無事形迹次韵 樓鑰 
家舅年益高，何止七十稀。神明曾未衰，髮黄齒如兒。義槩同古人，閭里咸歸依。度量海深闊，仁愛佛慈悲。居然三達尊，後生願影隨。爲作真率集，率以月爲期。平生持謙柄，自牧何太卑。善學柳下惠，不欲慕伯夷。一鄉有善士，收拾略不遺。以此娛我老，今是勝昨非。何必汗漫游，據龜食蛤蜊。但欲客長滿，痛飲真吾師。鄉黨既恂恂，朋友亦偲偲。凡我同盟人，共當惜此時。間或造竹所，寧容掩朱扉。耆英古有約，不勸亦不辭。此意豈不美，謹當守蕭規。達哉杜陵客，從它人見嗤。
表兄陳安行遷右司仲兄遷大理丞余遷太府丞寄詩爲賀次韵  其一 樓鑰 
東塾談經歲月輕，外家生長復何營。王生此舅若無有，楊惲一書安得成。首寄新詩欽厚意，却思往事念平生。當時更荷外祖母，幼惠尤憐盛氏甥。
表兄陳安行遷右司仲兄遷大理丞余遷太府丞寄詩爲賀次韵  其二 樓鑰 
爲親敢說宦情輕，公退委蛇懶自營。朝路一時偕寸進，適齋新句已先成。圉師况復今同里，武子非惟愛外生。舊日阿重今欲冠，此恩更欲到彌甥。
適齋掛冠次韵  其一 樓鑰 
致仕吾非不待年，禮經自合許求田。祇圖徑取衣冠掛，不願更尋香火緣。富貴鼎來先瞥地，是非衮處獨翩然。鄮峰相對兩真隠，共仰元台與大天。
適齋掛冠次韵  其二 樓鑰 
世事相牽無了期，平生待足是何時。拋官不作九閽夢，納祿尚餘三徑資。紫綬金章寧復戀，黄冠野服自相宜。耳根贏得長清浄，理亂從今不用知。
余初除西掖適齋惠詩以二甥相繼縯綸爲喜安行表兄貽書喜溢于辭謹次二篇爲謝末章以屬安行  其一 樓鑰 
漕臺生處寢之床，叢桂還分一葉芳。紅藥階邊懷老謝，桃花觀裏憶劉郎。首煩賢舅書增喜，想見慈親色更康。無忌安能真酷似，願從外氏借餘光。
余初除西掖適齋惠詩以二甥相繼縯綸爲喜安行表兄貽書喜溢于辭謹次二篇爲謝末章以屬安行  其二 樓鑰 
敢謂封倫據此床，幸從科級紹餘芳。紫薇繼直中書省，叢桂猶爲同舍郎。太史書傳得楊惲，渭陽情厚爲秦康。外家宅相君餘事，魚目何堪比夜光。
余丐郡得婺以詩相迎次韵 樓鑰 
風際端宜鷁退飛，青雲高處有危機。屢遮西日成何事，幾向東風詠式微。塞馬云何真是福，鱸魚正不爲知幾。休論五馬人生貴，且奉潘輿得賦歸。
約訪王卿已而中輟次韵 樓鑰 
歸來親戚話通情，準擬流花得再行。已荷適齋容接武，敢從酌古遽渝盟。烏衣門巷人非遠，綠野樽罍計未成。官已得閑身未暇，因仍恐或過清明。
謝太守送雪次韵 樓鑰 
一冬祇見曉霜寒，未得飛霙萬里看。多謝黄堂贈圭璧，欲從乳竇倚欄干。簷高安有冰成柱，坐久空餘水在盤。歲晚願呈三白瑞，要觀積玉滿林端。
清高閣觀雪次韵 樓鑰 
衝雪上層閣，真成清且高。主人風節峻，坐客笑談豪。泛剡訪安道，賦梅思水曹。好因窗映夜，痛飲讀離騷。
真率會次韵 樓鑰 
喜奉潘輿得退身，烏衣相會總情親。樽前正好醉千日，林下何妨見兩人。閑暇止應開口笑，談諧尤稱掇皮真。夜歸更作驚人語，舅氏從來筆有神。
楊聖可棋集余方歸自桃源不及預次韵 樓鑰 
屏處尤便野性慵，故人何幸總相逢。賦歸敢慕陶彭澤，自免猶睎邴曼容。棋酒交歡情正洽，江山得助景方濃。嗟余誤入桃源去，歸路滿城聞晚鐘。
汪達可招游臧園次韵  其一 樓鑰 
城下名園稱老懷，乳鶑飛燕共低徊。寒梅送臘曾先到，嫩綠留春喜再來。眼底芳時能幾許，樓頭衙鼓謾相催。主人好事不嫌客，素壁揮毫又一回。
汪達可招游臧園次韵  其二 樓鑰 
滿架酴醾愜雅懷，更添林下紫徘徊。平湖不怕重門阻，勝賞何妨後日來。酒興已隨斜照遠，詩情無待片雲催。黄昏鼓棹欲歸去，望望煙林首重回。
士穎弟作真率會次韵 樓鑰 
何羨祖希情好隆，朱陳累世意交通。舅甥巾屨頻相接，兄弟樽罍喜更同。參坐幸容攻媿子，主盟全頼適齋翁。日來愈得清閑趣，斗酒不妨時一中。
吊王卿之喪次韵 樓鑰 
去歲同登百尺樓，相期春晚更重游。舟藏大壑夜俄去，橋跨清溪花自流。五紀情親真是夢，四山風物總成愁。一朝千古尚何及，空使文皇歎薛收。
喜雨次韵併呈郡守吳居父  其一 樓鑰 
一旱禱而雨，此心天與通。爲霖三日足，起舞萬家同。破塊朝方爽，翻盆夜正中。隨車真響應，巫覡又何功。
喜雨次韵併呈郡守吳居父  其二 樓鑰 
洗印日無幾，載芟春已祈。龍神來鄮嶺，香炷爇流眉。自笑受廛許，堪爲學稼遲。洋洋添野水，已足樂吾饑。
喜雨次韵併呈郡守吳居父  其三 樓鑰 
雨師爭自效，風伯尚何施。膏澤由分閫，空餐媿奉祠。農功今可濟，水利更毋隳。喜雨無煩記，行人口似碑。
安行表兄除華文閣直學士奉祠次韵爲賀 樓鑰 
屢報銀臺給事中，忽聞喚渡浙江東。長安幸免手遮日，圓嶠莫嗟船引風。廩繼真祠身暫逸，班聯內閣眷方隆。且歸同伴適齋老，便看鋒車召此翁。
送安行表兄葬次韵 樓鑰 
深沈仙洞鎖神清，萬壑松聲不似晴。宿草它年空悵望，生芻今日寓精誠。山川氣象渾如舊，劍佩風姿儼若生。猶記玉音稱酷似，始知無忌乃其甥。
尋春次韵  其一 樓鑰 
一自東皇天上來，坐看芽蘗起枯荄。化工潜有洪鈞轉，春事何勞疊鼓催。晚景鬢凋寧再綠，去年花謝又重開。賞花携酒那容緩，走遍郊原莫便回。
尋春次韵  其二 樓鑰 
曉來陌上雨斑斑，同社相將便出關。席地亦堪尋酒所，得園徑與坐花間。從教多病須行樂，任是清貧也破慳。門外紅塵深幾許，誰人能得此身閑。
次韵十絕 休官 樓鑰 
人生寧問草堂資，乞得閑身且徑歸。慙媿舅甥俱就隠，澹然相對兩忘機。
次韵十絕 發書 樓鑰 
故人惟頼幾行書，今日誰能更訪吾。舊日熱心今就冷，向來已自得揶揄。
次韵十絕 見客 樓鑰 
客至何妨送與迎，門前羅爵亦人情。可憐寒士猶相望，時有饑來柳絮輕。
次韵十絕 出謁 樓鑰 
杜門却掃寖多時，間傍人門亦漫爲。茶竈筆床煙浪去，自疑身是老天隨。
次韵十絕 赴會 樓鑰 
幸身未老已先閑，到處時時盡醉還。更欲相邀蓮社客，共尋精舍上孱顔。
次韵十絕 病起 樓鑰 
老去情懷百不宜，上樓腰脚覺舒遲。適齋異稟人難及，病起精神略不衰。
次韵十絕 安心 樓鑰 
但使心如水在槃，坐令四體自然胖。有人來問安心法，將汝心來與汝安。
次韵十絕 讀書 樓鑰 
佚老無如大字書，聊將遮眼度三餘。有時忠義忽相激，間遇包胥與子胥。
次韵十絕 染鬚 樓鑰 
染鬚欲學少年時，笑殺當年榮啟期。公道世間惟此耳，年來猶幸不相欺。
次韵十絕 修養 樓鑰 
聞道壺中別有天，能將俄頃比千年。千年俄頃俱成夢，只任天真却晏然。
同年鄭貴溫寺丞直華文閣致仕次韵爲賀  其一 樓鑰 
先生久矣愛吾廬，絕勝揚雄宅一區。賸有珠宮來海石，不妨茅屋繞畦蔬。來書已許尋前諾，同社方將約並驅。更欲相邀預真率，車公豈可坐間無。
同年鄭貴溫寺丞直華文閣致仕次韵爲賀  其二 樓鑰 
倦游歸騎自吳門，尋上封章叩帝閽。俞旨肆頒旌素節，華文進直示優恩。淵明妙句群賢和，疎傅佳名萬古存。加我數年祈謝事，此心難與俗人論。
次韵四絕 初得曾孫女 樓鑰 
外子惟知媿可攻，羨公八十未衰癃。曾孫喜見親文褓，尚想當年擲鏡翁。
次韵四絕 末莉花 樓鑰 
江南創見喜孤芳，見說閩花徧海鄉。安得一居香盛處，帳中巧作寶毬粧。
次韵四絕 從子澡滌築屋荷池上 樓鑰 
樓臺牆宇家家月，楊柳荷花處處風。最喜兩涯相映带，一時倒影入池中。
次韵四絕 山亭納凉 樓鑰 
不嫌西照與朝曦，城郭誰知住翠微。天幸外門才咫尺，欲陪杖屨夜忘歸。
次韵五詩 山行野老問年 樓鑰 
田夫笑把褐衣牽，爭問壺中別有天。齒髮雖衰渾未覺，精神愈勝果何緣。公言已老偶能爾，我本無心只自然。再禱百分才及一，定應椿壽八千年。
次韵五詩 堅鄭貴溫棋社 樓鑰 
二公休致我來歸，儘可同裁隠士衣。此已屢謀登竹所，君其無吝造城扉。人間厭見手翻覆，樂處但當頤指揮。涼氣一新宜近酒，盍簪莫似向來稀。
次韵五詩 秋凉有感 樓鑰 
公看魚躍與鳶飛，鶴脛雖長斷則悲。世事不容人苦較，秋風自有葉先知。青奴難免交新絕，素扇寧須手自持。宋玉賦篇終未達，不如老子笑成詩。
次韵五詩 諭悲秋者 樓鑰 
黄雲萬頃一時收，喜見高空風露秋。歲事及今將告畢，人生到老盍歸休。固知景物能興感，亦有癡人苦過憂。胸次果然無一累，豈容秋月使人愁。
次韵五詩 舅甥賡酬之樂 樓鑰 
神明未覺晉公衰，老母尤欣兄弟怡。范寧王枕無許壽，牢之無忌不聞詩。秋風對酒勸酬處，夜月乘橋來往時。但要兩家同此適，不須更遣外間知。
八月十四日携家泛月次韵  其一 樓鑰 
月到平湖金作波，一城惟此占秋多。水晶宮裏清無比，何用重登漢馺娑。
八月十四日携家泛月次韵  其二 樓鑰 
九秋風月正分平，盛滿金晶分外明。老子此行端不惡，夜深幾得聖之清。
八月十四日携家泛月次韵  其三 樓鑰 
稍先一日我中秋，行徧芙蓉與菊洲。作意安排却非適，不如乘興徑行舟。
八月十四日携家泛月次韵  其四 樓鑰 
猶記年時看水嬉，不如此夜月相宜。仙翁一醉非塵世，爲問姮娥知未知。
八月十四日携家泛月次韵  其五 樓鑰 
草草真成一段奇，比鄰非不借餘輝。板輿何敢侵風露，略望簷間且勸歸。
次韵十詩  其一 樓鑰 
懶學仙家煉大還，但欣晚節在林間。鴛行免奏三千牘，駑駕難參十二閑。短艇有時浮淥水，輕輿到處賞佳山。莫言冷淡爲生活，冷淡終然無後艱。
次韵十詩  其二 樓鑰 
秋來病體費支吾，深閉柴門卧草廬。藥裹多尋醫者問，酒樽寖與故人疎。時須勉强陪來客，未免辛勤答遠書。此外儒生真氣習，簡編猶欲趁三餘。
次韵十詩  其三 樓鑰 
大率舟行岸自移，機緘何必更深思。雨餘坐見水三尺，雲浄喜看天四垂。荷沼已殘霜後蓋，桂林初綻月邊枝。閑中氣味深長甚，問却西風總不知。
次韵十詩  其四 樓鑰 
幸堪擊壤樂清時，衰病情懷百不宜。祇好灌畦陪漢叟，更欣學圃慕樊遲。逢人草草須傾酒，得韵匆匆且和詩。琴意高低尤自適，高山流水久心知。
次韵十詩  其五 樓鑰 
甥舅相尋向酒邊，相忘情話更怡然。人言難遇雙延閣，自媿叨聯兩大天。只覺光陰詩裏過，何妨枕簟醉時眠。此中別有真消息，莫爲人間醒者傳。
次韵十詩  其六 樓鑰 
從來憂道不憂貧，晚向閑中得此身。直把宦途如夢過，任他世事似棋新。坐間可說舊時話，眼底幸多同社人。賡唱本求閑燕樂，莫夸末路費精神。
次韵十詩  其七 樓鑰 
自憐鶴髮奉慈親，家舅還欣託寶鄰。已向雲間收倦翼，甘從波底作潜鱗。幸然松菊連三徑，誰謂神僊隔一塵。野服相從成二叟，不須更現宰官身。
次韵十詩  其八 樓鑰 
笑它咄咄向空書，既老投閑計未疎。釜裏有魚長自足，門前無爵是吾居。休論仙子生塵襪，莫問高軒織翠裾。百念已如灰樣冷，更無驕色與人鋤。
次韵十詩  其九 樓鑰 
秋宵坐到玉繩低，歷歷明蟾數桂枝。重露半翻蕉葉徑，好風時颭豆花籬。不妨起舞弄清影，何用撞鍾夸小詩。濁酒困人垂欲睡，更揩病眼一揚眉。
次韵十詩  其一○ 樓鑰 
秋到先生舊草堂，涼飈林葉已飄黄。漸看天宇清霜肅，更覺人家白晝長。歷世既經三折臂，坐愁何必九回腸。世間萬事消磨盡，祇有詩情未遽忘。
客目中次韵  其一 樓鑰 
三年此月綺筵開，盛意勤拳不待催。預約行人須已集，先欣數客肯俱來。詩筒才到先賡韵，酒興方濃莫算盃。更欲秋深窮勝踐，鄒枚後乘可容陪。
客目中次韵  其二 樓鑰 
花若開時定自開，芳心深靚不容催。主人又有新詩出，佳客應尋舊雨來。樓上已聞香撲鼻，堂前儘放酒盈盃。高燒銀燭照花睡，更到更深亦願陪。
次病足韵 樓鑰 
定數無過偶與奇，達人處順更安時。不於椿菌量長短，豈爲彭殤較疾遲。雖是一時身有疾，行開九秩壽無期。外生六十頭先白，杖屨相從最得宜。
戲和三絕 脫索 樓鑰 
纏縛千遭趁酒巡，環觀巧手競稱神。莫言名利如韁鎖，猛烈抽身亦在人。
戲和三絕 藏擫 樓鑰 
儘教逞技儘多般，畢竟甘心受面謾。解把人間等嬉戲，不妨笑與大家看。
戲和三絕 傀儡 樓鑰 
假合陰陽有此身，使形全在氣和神。王家幻戲猶堅固，線索休時尚木人。
晝寢正酣以二十韵詩來亟爲次韵 樓鑰 
老氏正求知我希，吾今老矣更何之。極知仕宦皆由命，縱有功名已過時。覽鏡形容寧復我，還鄉交友定從誰。慈親多幸方難老，家舅尤欣未覺衰。教誨至今仍似舊，襟期暗合自相知。新詩必使篇篇和，勝地還容處處隨。晝永劇談俱喜聽，夜深清坐更忘疲。素欽行己初無玷，願學持心不自欺。紫橐清班叨預列，黄金橫带忝同垂。六旬顧我猶加懶，八秩如公尚自持。但仰三尊知共慶，孰云十拗敢輕嗤。無情到此方爲達，省病從它不用治。世事只將同蝶夢，人生幾得見雞皮。觀書自適非求解，杖策徐行莫厭遲。儉素何妨貧勝富，優游真是樂忘饑。雖然調樂無千指，儘喜當歌有十眉。報謁要須親自到，赴筵直以散爲期。醉翁雅意非謀醉，棋社清歡豈爲棋。白髮只宜甘散誕，紅塵任彼自奔馳。安輿來往長陪侍，此意終身誓不移。
次贈少微兄韵 樓鑰 
汪樓比屋古城隅，彼此清貧不願餘。南阮諸賢今有幾，東床佳壻竟誰如。歸鄉年亦非全老，對酒情猶未覺疎。來往兩家無倦色，此身端合老犂鋤。
桂花方開約客次韵 樓鑰 
久疑巖桂儘遲開，留待生朝伴舉杯。老去欲尋千日醉，客來同引百花醅。况臨高閣枝枝秀，好判閑身日日陪。家釀盡傾君不惜，莫教瓶罄恥爲罍。
蔣德尚棋會展日次韵 樓鑰 
棋社經年能幾回，身閑深幸屢參陪。一旬又見朋簪集，三徑還因聽履開。休苦索居徒面壁，何如相遇且銜盃。雖由藥裹寬初約，不礙重尋舊雨來。
太上皇帝聖體清康老母進封信安郡太夫人適齋除敷文閣學士有詩爲賀次韵  其一 樓鑰 
清朝孝治古無倫，通籍推恩總及親。八秩升班惟二老，九齡拜命更何人。春初慶席歡猶在，歲晚宸綸喜共新。須信長年多富貴，祇因同見會昌春。
太上皇帝聖體清康老母進封信安郡太夫人適齋除敷文閣學士有詩爲賀次韵  其二 樓鑰 
吾母年高絕等倫，癡兒何幸得榮親。九重錫類真千載，八座承恩只一人。共仰外門流慶遠，喜同介弟寵光新。兩家盛事人爭賀，和氣薰爲臘裏春。
次題曉上人閑靜軒韵 樓鑰 
我居城郭子居山，兩地相望數里間。我已得閑猶未靜，子雖處靜少曾閑。莫將花與夢相似，之用心如石樣頑。要識箇中真信息，孤雲僧事兩相關。
次韵十詩 棋會 樓鑰 
歸來鄉曲大家閑，同社仍欣取友端。無事銜盃何不可，有時會面亦良難。少曾環坐坐長滿，頼有主盟盟未寒。琴弈相尋詩間作，笑談終日有餘歡。
次韵十詩 老態 樓鑰 
舅甥身退不爲遲，肥遯猶當未老時。東晉雖慙古元亮，晚唐知慕老天隨。公開九秩身方健，我甫六旬心已疲。不敢自言成酷似，腹心惟喜兩相知。
次韵十詩 晨朝懶起 樓鑰 
坐見一翁雙鬢皤，只贏曉夢到無何。窗涼風透真成適，日出事生還更多。足弱已難堪蠟屐，齒摇初不爲鄰梭。回思螭陛班心處，日日奔趨向馺娑。
次韵十詩 見客 樓鑰 
車轍長多長者臨，相過肯笑席門深。寒暄固有三分話，臭味還傾一寸心。客至自應閑不厭，年來寖覺老難禁。應酬既了無餘事，面壁何妨學少林。
次韵十詩 晝寢 樓鑰 
才盡甘爲世所捐，不如高卧了餘年。時逢毀譽心無諍，間有詩文手自編。老去已知身是夢，閑來更得酒中天。簾深午寂渾無念，只與白鷗相對眠。
次韵十詩 喜閑 其一 樓鑰 
投閑時以醉爲鄉，人既相忘我亦忘。雨足已期南畝熟，風清更愛北窗涼。晝觀碧落雲千疊，夜看中庭月一方。時援素琴聊自遣，誰能更作鳳求皇。
次韵十詩 喜閑 其二 樓鑰 
杜陵鄭老共襟期，門外紅塵弗與知。近日頗荒攻媿課，多時不見適齋詩。竹深荷浄相留處，月白風清偶會時。地僻衣裳俱自懶，黄冠野服澹相宜。
次韵十詩 讀香山詩 樓鑰 
詩到香山不計篇，想逢佳處輒欣然。明知無子可傳業，每遇爲文自入編。舉世慕名多諷誦，惟公著句得純全。胸中相似詩方似，一等不爲名利牽。
次韵十詩 即事 樓鑰 
旋插杉枝蔽曉曦，緩摇輕箑自融怡。調琴不用求成曲，得句何須湊作詩。無復趨炎同褦襶，但能尋睡學希夷。太倉日食五升米，老矣不嫌人更嗤。
次韵十詩 西山 樓鑰 
兩岸杉松翠蔭長，輕輿連日得彷徉。絕憐林下朝還莫，不問人間炎與涼。睡起閑情方自樂，齋餘歸路未須忙。何時更向月溪去，願著青鞋走侍旁。
次韵十詩 燕居 樓鑰 
大老今居東海濱，燕居晚歲更申申。外生但喜長依教，一笑相從莫問貧。閑裏只將詩作活，酒邊猶有筆如神。乞言授几俱休論，且作羲皇以上人。
子成兄年八十六史子久八十二舅氏八十一會于適齋次韵二絕  其一 樓鑰 
堂中三壽喜同時，黄髮相逢齒更兒。參坐共談宣政舊，風流不許後生知。
子成兄年八十六史子久八十二舅氏八十一會于適齋次韵二絕  其二 樓鑰 
閭里舊游能幾人，適齋猶有筆如神。莫言二老升沈異，各現宰官居士身。
竹 樓鑰 
蟄宮驚起兩龍角，蛟室未呈雙水犀。同本君爲分魯衛，清風應不愧夷齊。
半月軒 樓鑰 
莫要作圓月，纔圓却又虧。不如作一半，猶有向圓時。
壽戴君 樓鑰 
人日過，四日中，蓬壺此際誕仙翁。香飄寶篆纖餘碧，酒泛金樽瀲灧紅。安道家聲知有許，于公陰德自無窮。祝君壽算將何似，千仞螺山聳碧空。
郭熙秋山平遠用東坡韵 樓鑰 
槐花忙過舉子閒，舊遊憶在夷門山。玉堂會見郭熙畫，拂拭縑素塵埃間。楚天極目江天遠，楓林渡頭秋思晚。煙中一葉認扁舟，雨外數峰橫翠巘。誰安客宦踰三霜，雲夢澤連襄漢陽。平生獨不見寫本，慣飲山綠餐湖光。老來思歸真日月，夢想林泉對華髮。丹青安得此一流，畫我橫筇水中石。
次曾子固韵 樓鑰 
驚見銀河空外翻，奔湍千丈有餘寒。下流不用長勞望，祇向懸崖頂上看。
句 樓鑰 
門前莫約頻來客，坐上同觀未見書。
第一山 王信 
禺迹茫茫萬里天，望中皆我舊山川。誰將淮水分南北，直到幽燕始是邊。
題椿桂堂 王信 
鄉與子直游膠庠，是時子明居侍旁。友于學問相激昂，聲華日馳翰墨場。仲氏一第如探囊，伯氏隨即淩雲翔。已快雁塔書雁行，君家餘慶未易量。二龍三鳳同呈祥，一門競爽如圭璋。前後繼踵名相望，夥爲十佛經中光。聯翩不羨金華堂，會稽何獨誇諸黄。世言燕山竇十郎，一枝椿老五桂芳。君今取此名其堂，薦紳榮之富篇章。幾與竇氏爭頡頏，吾家亦頗推吾鄉。自從仲父闓天荒，五登科第于太常。枝分派別各一房，敢與君家相比方。夫人更喜壽且康，歲時羅列稱壽觴。綵衣青紫交焜煌，人生至樂見未嘗。源深允矣流必長，孫枝更接秋風香。
題石洞書院 王信 
不到茲山又十秋，欲題名字記重遊。轉頭前日夢相似，拭目諸公墨尚留。俗裏塵埃隨酒却，淡中生活爲詩愁。晚來得趣無人解，一鳥不鳴山更幽。
飛瀑 王信 
聞道東陽水樂亭，一經坡句萬年聲。我來石洞得飛瀑，誰賦新詩留美名。平地有雷鳴不斷，半天無雨勢如傾。欲知山水醉翁意，且請主人遲酒行。
詠揚州后土祠瓊花 王信 
愛奇造物剪瓊瑰，爲鎮靈祠特地栽。事紀揚州千古勝，名傳天下萬花魁。何人斫却依然在，是處移將不肯開。謾說八仙模樣似，八仙那得有香來。
句 王信 
托名庾公何區區，天造地設非關渠。
視旱田賦呈上元簿楊明卿 王信 
輪蹄旦旦風塵表，入眼群山青未了。刺藤迎日子先紅，蕎麥得霜花漸老。叢祠詭怪畫村疃，古寺騫騰出林杪。征衫多次逐飛鳶，下擔有時隨宿鳥。初晴得去恨遲遲，獨夜不眠憂悄悄。公如老驥暫伏櫪，我類游鱗終屈沼。一朝王事有期會，百里民情同探討。詳於禹貢辨等級，明似離婁燭幽眇。高依丘壠或微收，低近陂塘翻盡槁。凶荒有數合均一，報應於中又分曉。不能究實害非淺，儻使從寬恩豈小。茲行到處欲春風，批放莫教分數少。
雪窗 王信 
先生原是山中客，僅能揚雄一區宅。窮冬十日不出門，群玉峯前看三白。誰將名字落人間，丹陛入對天開顔。江城作牧多暇日，猶有餘力窮躋攀。膏肓不除泉石念，勝處何如眼中見。四明風月豈無情，要是歲寒心不變。晴簷初晃雲母光，庭中已休雁鶩行。玲瓏元不礙達觀，下視萬物俱清凉。
哭宣教郎趙壘之 王信  长江
長江天險失，鐵騎逼金陵。拒敵無留守，捐軀有縣丞。戈揮天日皎，血灑陣雲騰。蔣尉英靈在，千秋配食能。
徐鳬島 王時會 
絕壑攙空雲與平，橫飛寒瀑萬年聲。杖藜平過人間險，獨向千山頂上行。
摘椒頌 釋浄全 
含烟带露已經秋，顆顆通紅氣味周。突出眼睛開口笑，這回不戀舊枝頭。
答松源和尚舉竹篦話頌 釋浄全 
黑漆竹篦握起，迅雷不及掩耳。德山臨濟茫然，懵底如何插嘴。
答大慧舉靈雲悟桃花頌 釋浄全 
靈雲一見兩眉橫，引得漁翁良計生。白浪起時拋一釣，任教魚鼈競頭爭。
自贊 釋浄全 
匙挑不上箇村夫，文墨胸中一點無。曾把虛空揣出骨，惡聲贏得滿江湖。
頌古三首  其一 釋浄全 
此老從來謾自誇，無端病眼見空華。直教當下超三際，檢點將來未到家。
頌古三首  其二 釋浄全 
是見受時眼著屑，見如不受事猶乖。賊身已露徒囘首，鬼面神頭一處埋。
頌古三首  其三 釋浄全 
毗耶城裏老維摩，一默無言詭詐多。三萬二千師子座，一時掀倒看如何。
竹 易元矩 
一別虞妃去未還，愁雲空鎖九疑山。世間多少相思淚，洒遍修篁染不斑。
高宗皇帝挽詞  其一 黄倫 
大業由身濟，中興邁百王。憂勤三紀治，壽考九齡長。棄屣遺天下，乘雲返帝鄉。典謨應不泯，奎畫煥堯章。
高宗皇帝挽詞  其二 黄倫 
湖鼎丹成日，中天瑞鶴迎。愁雲迷帝幄，淚雨洒都城。黼翣增摧割，龍輴忽啟行。千官陪素仗，九殞欲無聲。
句 胡有開 
一百八景蟠繞，三十六峰囘環。
上樓參政 邵經國 
聞道先生欲挂冠，先生幾日出長安。去時莫待淋頭雨，歸日須防徹骨寒。已遂平生多少志，莫令末路去留難。二疏畢竟成何事，留取他年作畫看。
句 周良臣 
却從谷口問歸樵。
七日發嶽麓道中尋梅不獲至十日遇雪賦此 林用中  长江
昨日來時萬里林，長江雪厚侵猶深。蒼茫不見梅花意，重對晴天豁晚襟。
十三晨起雪晴前言果驗用定王臺韵賦詩 林用中 
今朝風日好，抱病起登臺。山色愁無盡，江波去不回。客懷無老草，節物又疎梅。且莫催歸騎，憑欄更一杯。
敬夫用定王臺韵賦詩因復次韵 林用中 
寂寞番君後，光華帝子來。千年遺故國，萬事只空臺。日月東西見，湖山表裏開。從知爽鳩樂，莫做雍門哀。
至上封 林用中 
嶽背三冬雪，真同不夜城。野烟何晃蕩，澗水助空明。行橐多新句，青山有舊盟。堂堂身世事，渠漫說三生。
後洞山口晚賦 林用中 
西嶺更西路，雲嵐最窈深。水流千澗底，樹合四時陰。更得尋幽侶，何妨擁鼻吟。笑看雲出岫，誰似此無心。
馬上口占次敬夫韵 林用中 
寒雪飄飄白晝昏，征驄曉發向孤村。途中風物來時異，吟罷新詩擊酒尊。
馬上舉韓退之話口占 林用中 
天寒愁思正茫茫，匹馬周行野樹蒼。遥想韓公昔年事，聲名留得後來香。
雪消溪漲見山色可喜口占 林用中 
雪消山色自青青，水漲溪流拍小汀。行客悠悠心目快，漫題新句在空屏。
登山有作次敬夫韵 林用中 
壁立崔嵬不計尋，千峰羅列獻奇深。等閑佇立遥觀徧，流水高山萬古心。
馬跡橋 林用中 
此日驅車馬跡橋，遠從師友步青霄。登臨不用還歧想，爲愛山翁喜見招。
方廣道中半嶺少憩次敬夫韵 林用中 
嶺峻山高且息肩，芒鞋踏破野雲烟。須臾直入上方去，又是乾坤一洞天。
道中景物甚勝吟賞不暇敬夫有詩因次其韵 林用中 
天外雲端磬有聲，道中景物信增新。徘徊吟賞天將暮，好向平原問主人。
崖邊積雪取食清甚次敬夫韵 林用中 
崖邊瓊玖吐清光，偶到山間得味嘗。一段奇香今已會，冰牙冷齒裂人腸。
後洞雪壓竹枝橫道 林用中 
山中景物自新奇，乘興幽人寫小詩。洞里竹枝遭雪壓，何人扶起向明時。
方廣聖燈次敬夫韵 林用中 
燈長三世火長明，千里遺蹤子細尋。自是神光能永夜，不妨金偈更降心。
壁間古畫精絕未聞有賞音者賦此 林用中 
老樹參橫傍古陰，濃煙淡月試追尋。自來無會丹青意，可惜良工苦片心。
方廣奉懷定叟 林用中 
相從偶到招提寺，獨對西風憶羽人。澹泊煙霞深處卧，百年衣鉢此生身。
賦羅漢果 林用中 
團團碩果自流黄，羅漢芳名托上方。寄語山僧留待客，多些滋味煮成湯。
方廣版屋 林用中 
上方古棟宇，年久自參差。動我行人想，相看各賦詩。
泉聲 林用中 
穿雲絡日苦悲吟，澗底潺潺覓好音。絃管笙簧寒碎玉，源頭深處細追尋。
霜月 林用中 
雪霽雲收月滿天，冰輪碾轉浄無煙。幾迴寒色侵人冷，底信清光永夜娟。
枯木 林用中 
數年抱葉不萌芽，終歲淹淹絕蘚花。廊廟大材工舍用，何須把節向人誇。
夜宿方廣聞長老守榮化去敬夫感而賦詩次韵 林用中 
上方長老已尋真，禪室空存錫杖新。自是屋梁留夜月，可憐飄泊係留身。
蓮花峰次敬夫韵 林用中 
十丈花開自白蓮，峰頭花色更鮮妍。分明會得濂溪趣，强作新詩續古篇。
殘雪未消 林用中 
凍壓林巢欲墮鴉，素花飄落結煙霞。陰風慘淡青山老，不辨梅花與雪花。
行林間幾三十里寒甚道旁有殘火溫酒舉白方覺有暖意次敬夫韵 林用中 
高山絕頂雪千堆，凜裂冰膚這幾回。行到林間得殘火，借它燃燼暖寒杯。
福巖寺回望嶽市 林用中 
福巖寶地幾千年，宮殿朦朧鎖暮煙。遊客回頭懷想望，自知身在寂寥天。
福巖寺讀張南湖舊詩 林用中 
名公有意著新書，翰墨精神碧玉姿。今日山中纔讀罷，經行已續少陵詩。
登祝融口占 林用中 
托身天際外，寄足在雲端。俯仰心猶壯，登臨眼盡寬。乾坤真景界，風雪倍朝寒。忽起煙霞想，相從結大還。
晚霞 林用中 
晚霞掩映祝融峰，衡嶽高低爛熳紅。願學陵陽修煉術，朝餐一片趁天風。
贈上封諸老 林用中 
上封臺觀靜，夕霽景偏清。月下聞禪語，風中有磬聲。龍池留古蹟，雁塔寄餘情。借問房前樹，東窗忽偃生。
醉下祝融峰 林用中 
祝融高處怯寒風，浩蕩飄凌震我胸。今日與君同飲罷，願狂酩酊下遥峰。
林間殘雪時落鏘然有聲賦此 林用中 
天花亂落類瓊瑶，遊賞行人覺路遥。林畔殘枝猶被壓，數聲佩玉遍青霄。
石廩峰次敬夫韵 林用中 
石廩峰高直插天，芳名耿耿舊流傳。好推佳惠敷寰宇，始信人間大有年。
自西園登山宿方廣寺 林用中 
登山極目望，梵宇自鮮明。風度閑花落，雲低野樹清。夜長人不寐，地僻月初生。明發又歸去，何能已此情。
十五日再登祝融峰用臺字韵 林用中 
惆悵獨徘徊，晴嵐遶古臺。日從東海上，人自北山回。峰老曾經雪，天寒不放梅。野僧憐我倦，相觀酒盈杯。
方廣寺睡覺次敬夫韵 林用中 
寒溜山房太慘情，夜長枕畔聽泉聲。起來獨自渾無語，牢落凄涼澹泊清。
渡興樂江望祝融 林用中 
今日溪雲迷小槎，層層錦浪映晴霞。須臾直至前村去，遥望羣峰真可誇。
嶽後步月 林用中 
轉缺霜輪出海邊，故人千里共嬋娟。山陰此夜明如練，月白風清人未眠。
過高臺獲信老詩集 林用中 
今朝移步野雲端，幸得新詩讀夜闌。識破中間真隠訣，月明風雪道休寒。
自上封下福巖道旁訪李鄴侯書堂山路榛合不可往矣遂賦此 林用中 
百年古路已成荒，今日人稱相國堂。麟鳳已歸天上去，空留遺像在斜陽。
夜得嶽後菴僧家園新茶甚不多輒分數碗奉伯承 林用中 
芽吐金英風味長，我于僧舍得先嘗。飲時各盡盧仝量，去膩除繁有遠香。
自方廣過高臺賦此 林用中 
山雲迷古寺，曙色照孤城。禪境風偏好，空門眼倍明。逢僧敘舊話，對客結新盟。□□□□□，□□□□生。
胡文廣仲與范伯崇自嶽市來同登絕頂舉酒極談得聞比日講論之樂 林用中 
自得中峰住，憐君冒雪來。共登福岩寺，齊上古層臺。斗酒酬佳興，詩懷喜獨開。飄然塵世隔，談論轉堪哀。
題福巖寺 林用中 
久慕雲間寺，相從此日來。山僧留客坐，野老把松栽。地拱千尋險，天遮四面開。殷勤方外望，塵事不勝哀。
題福巖寺 題南臺 林用中 
山高聳樓觀，天際有瑶臺。地僻煙霞靜，門空雲霧開。輿圖真絕域，形勝實崔巍。久以平生慕，今年始得來。
同遊嶽麓道遇大雪馬上次敬夫韵 林用中 
遥瞻衡嶽頂，雲盡碧參差。人從南方至，雪墜西崖垂。談玄問老子，鳴佩邀神妃。飛花舞瓊瑶，青壁比珠璣。平生山水興，行止只自知。飄颻凌浩蕩，猶恐太白低。松持歲寒操，梅放冰雪姿。迢遞崑崙顛，俯仰動遐思。茲峰名天下，突兀真絕奇。行行將易晚，去去尚追隨。我愛君飲酒，君愛我賦詩。相看各惆悵，勉旃在明時。
遊南嶽風雪未已决策登山用敬夫春風樓韵 林用中  衡山
人言南山顛，煙霞聳樓觀。俯瞰了坤倪，仰攀接天漢。勇往愧未能，長吟湘水畔。茲來渺遐思，風雪豈中斷。行行重行行，敢起自晝嘆。我聞精神交，石裂冰可泮。陰沴驅層霄，杲日麗旭旦。决策君勿疑，此理或通貫。
將下山有作 林用中 
昔日乘輿住此山，愛山五日住山間。今朝忽動思歸興，得伴先生杖屨還。
十六日下山各賦二篇以紀時事云 林用中 
匹馬返歸程，天寒雪眼明。無窮身外事，難了世間情。客向天邊去，風含玉佩聲。別離與僧約，明歲再來迎。
又和敬夫韵 林用中 
青山不老千年在，白髮如絲兩鬢新。歷盡高山數萬里，未知何路是爲真。
登山回 林用中 
勝概峰頭寺，尋幽客自來。泉聲澗分細，山色翠成堆。踏破千崖雪，還聞一夜雷。東林期擬結，卧石夢忘回。
于尉以書室新成惠詩次韻 舒邦佐 
無數雲山簇眼前，又聽風葉響琤然。近于此處開三徑，準擬歸來受一廛。終日看山忘坐卧，有時扃戶鎖風烟。尋花問柳如乘興，且莫輕回訪戴船。
于尉惠詩有流落之歎次韻招飲 舒邦佐 
一紙西風書客愁，愁來如瀉滿汀洲。從他夢鹿還爭鹿，休問封侯與不侯。百歲光陰草頭露，一年好景菊花秋。人生能著幾緉屐，且爲重陽一醉不。
書堂前植竹今日移梅於其間 舒邦佐 
三徑向來孤竹弟，一枝今日伴梅兄。歲寒圖上曾相識，一笑相看自有情。
戴氏樓名折桂來覓詩賦二十八字 舒邦佐 
秋入高樓風露凉，疑從月裏送清香。五枝高折非難事，問取燕山竇十郎。
偶書 舒邦佐 
酒盡瓶乾一再添，朔風吹葉響階前。起來水墨圖中望，正是江南欲雪天。
和許宰于尉間字韻詩後一首送其子赴太學  其一 舒邦佐 
連珠疊璧照窗間，得句須知出等閒。有似弟兄花萼集，更如大小淮南山。言詩自愧知來賜，聞十如何敢望顔。一夜不眠追險韻，起來疏髮有詩斑。
和許宰于尉間字韻詩後一首送其子赴太學  其二 舒邦佐 
籋雲追電笑談間，爭看驊騮出帝閑。暫借短檠賒眼力，莫因遠別夢眉山。詩聞庭下頻趨鯉，易在牀頭久鑄顔。趁取雙親皆未老，綠衣歸換綵衣斑。
和懶窩嚴上人紙被詩 舒邦佐 
身清不受人間辱，只倩溪翁搗冰縠。素濤照眼絕針痕，暖玉遮頭無臉粟。參寥已似絮沾泥，天女雖來暖非肉。華鯨吼吼不成眠，蝴蝶蘧蘧猶未足。
雨後書懷 舒邦佐 
策策西風兩鬢秋，瘦藤獨倚思悠悠。送凉小雨勾牽睡，潑面新醅斷送愁。涉世已經三折臂，浮生空白一分頭。流行坎止隨天意，且著烟簑上釣舟。
和于湖集茶韻三首  其一 舒邦佐 
倒牀鼻息欲鳴雷，須仗靈芽一喚回。此味直教真性在，切防勾賊用鹽梅。
和于湖集茶韻三首  其二 舒邦佐 
金沙泉下喊春雷，貢茗先隨造化回。欲望頭綱分八餠，恨無筆力繼歐梅。
和于湖集茶韻三首  其三 舒邦佐 
氣味相投陳與雷，有時煎點兩三回。午窗睡著呼湯急，止渴還應似望梅。
曉起 舒邦佐 
風葉下宿雨，菰蒲作秋聲。起頭望天宇，凉意翛翛生。欲挽天河水，一洗塵土纓。誰人插兩翼，送我上太清。
晚出 舒邦佐 
晚徑收霜滑，青鞋踏淺沙。看雲閒活計，臨水淡生涯。籬菊猶存葉，江梅欲破花。楓林凋落盡，露出兩三家。
夜坐 舒邦佐 
霜蟾照戶鼓三更，獨坐蒲團一盞燈。名利此時都踏破，分明一箇在家僧。
天寒偶成 舒邦佐 
雲凍長空鋪水墨，風鳴破屋響琅玕。憶梅探梅春已露，欲雪不雪天正寒。呵筆豈能詩句好，擁爐偏怕酒瓶乾。太平宰相非吾望，煨芋何須問懶殘。
喜雪二首  其一 舒邦佐 
光入疎櫺曉色添，開門猶認蝶飛簾。千山陡失青絲障，萬戶橫拖白玉簷。壓竹重時疑綠折，著花輕處露紅尖。自慚對景無佳句，空笑當時絮與鹽。
喜雪二首  其二 舒邦佐 
未問街頭酒價添，迎光先捲讀書簾。送寒作片頻窺戶，著暖先融半溜簷。莫作檜花添項强，且隨梅點閙眉尖。叮嚀勿壓南枝折，商鼎調羹待作鹽。
余本不能棋因病又止酒 舒邦佐 
圍棋賭別墅，斗酒博涼州。驅之奪名利，誰信可銷愁。不如陶靖節，客至空持甌。不如蘇東坡，勝敗兩忘憂。此心無外累，雲浄一天秋。
詠蒲團 舒邦佐 
細觀才滿一輪月，靜坐能銷萬古心。莫向洪爐烘醉客，只宜清夜定禪林。
讀子厚乞巧文 舒邦佐 
不見牛郎不秉鈞，一時雖拙有清芬。附棋待詔皆因巧，何用翻成乞巧文。
著存亭 舒邦佐 
事亡如存死如生，以誠則著著乃形。二字貌出孝子誠，曉然如見親在庭。有人念母愁思凝，終日如癡呼不醒。自云所見政如此，觸物有感皆分明。山形作我枕扇清，風葉舞我萊衫輕。江蘆千株白皎皎，尚想鶴髮垂星星。入戶宛然聞愾息，恍惚欲下來舉觥。始知至孝無間斷，聖人所以見牆羹。譬如忠信純熟者，立則參前坐倚衡。然而存著亦非真，能于吾母用吾情。所見皆從所念得，初非刻木外經營。雖然銘鏤在中扃，何待扁榜垂丹青。要令目擊助心想，不然安得名吾亭。
挽黄助教四首  其一 舒邦佐 
金鎞刮膜妙通靈，從此昏花不再生。聞道向來昏醉眼，而今黑白儘分明。
挽黄助教四首  其二 舒邦佐 
有客携來幼婦碑，細看一字是褒辭。觸蠻索戰吾無此，方信黄家萬頃陂。
挽黄助教四首  其三 舒邦佐 
楊枝一放任西東，已把浮生比夢中。今日算來真是夢，翩翩丹旐引春風。
挽黄助教四首  其四 舒邦佐 
春歸平日館池中，想是園花三四紅。還有舊時王謝燕，喃喃來弔主人翁。
于尉燈夜招飲酒酣援筆成詩繼韻 舒邦佐 
低唱雖無金步蓮，公來處處已聞絃。滿街燈火作元夕，此段風光勝去年。紙上飛雲驚落筆，盤中走彈喜詩圓。便宜歸侍傳柑宴，滿泛錢塘藥玉船。
和洪龜父歲暮韻 舒邦佐 
兩鬢點秋霜，黑白交相互。倒指數行年，如日斜歲暮。始汙千佛經，頗歎儒冠誤。夜聲喧爆竹，曉炬驚鴉樹。又是一年新，三百六十度。
睡起二首  其一 舒邦佐 
雙雙燕語落簷牙，驚破春屏夢到家。睡起拈書無意緒，開窗隠几看桃花。
睡起二首  其二 舒邦佐 
蝶夢驚回思尚迷，起煎蟹眼試新旗。桃花貼地楊花起，正是江南二月時。
慕容簿送題寶峰石刻并中秋詞以詩謝之  其一 舒邦佐 
步屧尋僧到日西，亂山深處見新碑。却驚天上披風手，亦卷波瀾入小詩。
慕容簿送題寶峰石刻并中秋詞以詩謝之  其二 舒邦佐 
月入中秋色滿林，摹將好景寄清音。自從句奪天工巧，景物無聊直至今。
以魯直露溼何郎試湯餠爲韻賦酴醾七首  其一 舒邦佐 
石竹麝香臍，博山水沈炷。勾引愛香人，攀花春筍露。
以魯直露溼何郎試湯餠爲韻賦酴醾七首  其二 舒邦佐 
江南萬玉妃，肌膚冰雪立。平生愛淡粧，不作胭脂溼。
以魯直露溼何郎試湯餠爲韻賦酴醾七首  其三 舒邦佐 
金沙與同架，並蒂更連柯。紅白雖相宜，品藻當如何。
以魯直露溼何郎試湯餠爲韻賦酴醾七首  其四 舒邦佐 
倚窗春睡覺，折玉滿手香。篸雲疑未穩，指點問檀郎。
以魯直露溼何郎試湯餠爲韻賦酴醾七首  其五 舒邦佐 
何面與荀香，美丈夫可試。不學海棠花，只如妃子睡。
以魯直露溼何郎試湯餠爲韻賦酴醾七首  其六 舒邦佐 
昨日落酒杯，引我卧醉鄉。對午猶未醒，支頤聽煮湯。
以魯直露溼何郎試湯餠爲韻賦酴醾七首  其七 舒邦佐 
愛花莫看花，如饑貪畫餠。一笑大江橫，此句須參請。
以昌黎驗長常携尺爲韻賦筍五首  其一 舒邦佐 
前晚尚錐鋒，昨日突鎗劍。今朝又稍長，吾曾刻竹驗。
以昌黎驗長常携尺爲韻賦筍五首  其二 舒邦佐 
突兀出藩來，頗似逞狂蕩。高下列階前，又如識少長。
以昌黎驗長常携尺爲韻賦筍五首  其三 舒邦佐 
行矣脫錦綳，笙竽奏風篁。歲晚尤可敬，霜雪不改常。
以昌黎驗長常携尺爲韻賦筍五首  其四 舒邦佐 
吾家蒼頭奴，斫玉手自携。云恐春風惡，吹開枝高低。
以昌黎驗長常携尺爲韻賦筍五首  其五 舒邦佐 
我至再三惜，恨不長百尺。要夏結清陰，蔭我醉眠石。
雨後即事 舒邦佐 
昨日雨不歇，薄晚雲未收。更闌望天宇，雲浄月如鈎。曉開讀書窗，日光潑雙眸。蔬飯羹一盂，起傍吾廬游。一洗塵土昏，水竹清更幽。問花無恙否，低面含嬌羞。驗筍長幾何，突角凌羊牛。前日移新荷，常恐水蓋頭。池邊報平安，小葉三四浮。竹林叫鈎輈，柳陰鳴栗留。趁晴欲雙飛，更著喚婦鳩。物適吾亦適，投筇思悠悠。却歸堂上坐，蒼頭獻茶甌。兒聲清且美，讀書如瀉油。靜裏無聲樂，閒中不繫舟。不知腰金公，曾識此樂不。我生微官縛，有如冠沐猴。長恐舍此去，永愧池上鷗。
回廟山放船 舒邦佐 
快時一箭走飛篷，緩也委蛇碧玉中。遲速無心安樂法，從今不怕打頭風。
三衢阻雪至永豐道中又雪 舒邦佐 
前日堆銀凍未消，今朝滿地踏瓊瑶。一杯蘸甲寒威退，只要行人著酒澆。
回進賢道中 舒邦佐 
遥憐兒女數還期，自秣歸驂趁曉雞。乾鵲有靈煩送喜，馬蹄今日踏江西。
蠶婦歎 舒邦佐 
舍南舍北爭采桑，欲老未老蠶滿筐。曉切葉縷細且長，夜夢繭簇白間黄。繰成萬絲手中香，醫得三月眼前瘡。有餘更著輸官忙，無衣敢歌卒歲章。
謾題 舒邦佐 
世網角雄雌，官途爭是非。人方酣蟻戰，吾自送鴻飛。
小院 舒邦佐 
小院無人到，徐徐影轉花。池平初鬭蛤，柳老半藏鴉。矛戟猶封筍，槍旗欲試茶。一邱并一壑，只此是生涯。
隠几 舒邦佐 
隠几香一炷，時于靜裏求。心源須得得，世路任悠悠。佛國菩提樹，莊園不繫舟。忘機吾自信，何必驗沙鷗。
仿古 舒邦佐 
雪花點破潘郎鬢，始得荷衣上釣蓑。蠶經一眠再眠後，船歷順風逆風多。雲烟過眼竟何有，星斗在天終不磨。著鞭古人乃吾事，長檠莫換短檠歌。
晚步 舒邦佐 
晚來頗憶林塘幽，又拄烏籐款款游。細雨斜風三日後，落花啼鳥半春休。不知何處數聲笛，喚起幽人一點愁。頼有青蛙知客恨，笙歌一部起池頭。
夢覺 舒邦佐 
夢覺還尋夢，胚胎一想中。失身邯鄲枕，得意大槐宮。周在蝶何在，蕉空鹿亦空。自憐心未靜，起坐究幡風。
伏枕 舒邦佐 
索索葉多雨，夢驚窗月明。一念墮世網，百慮戰心兵。天上麒麟閣，沙邊鷗鷺盟。展轉復展轉，孤鴻三兩聲。
贈太素脈王道人爲端夫病起解嘲 舒邦佐 
按指如醫細切膚，對人便肯說榮枯。我今跳出榮枯外，試問先生脈得無。
贈畫魚童秀才 舒邦佐 
我本江湖一釣徒，錦鱗到眼便歡呼。他年蓴鱠歸來日，添箇漁竿入畫圖。
讀退之傳 舒邦佐 
退之二十八，三上宰相書。晚折王廷湊，駡佛戒鱷魚。少時及壯時，君試觀何如。士養要如此，合抱凌太虛。
讀廣平梅花賦 舒邦佐 
子猷清雅如此君，菊花冷淡如淵明。古人嗜物非著物，風味相似因適情。不見鐵心宋廣平，乃肯一賦寫梅兄。愛渠風雪不改清，似我不肯郎張卿。
咏昭君 舒邦佐 
奉春前日策和親，夷夏雌雄恰始分。今日呼韓朝渭上，如何萬里嫁昭君。
讀開元遺事 舒邦佐 
錦綳兒啼妃子笑，雞頭肉念祿山來。三郎若肯憐湯餠，豈被香囊作禍胎。
讀東坡韓文公廟碑 舒邦佐 
盡道潮陽因駡佛，誰知忠諫得天知。鱷魚夜徙衡雲散，請看而今玉局碑。
送簡賀州五首  其一 舒邦佐 
人生五馬貴，畫戟擁朱輪。朱輪亦細事，舒卷方在身。官至二千石，此手要活人。請將胸中書，散作五嶺春。
送簡賀州五首  其二 舒邦佐 
朔風撼木落，莫驚客店霜。桂林雪片深，成都碧雞坊。西南幕中去，尚趣萬里裝。今乘刺史車，何嫌驛路長。
送簡賀州五首  其三 舒邦佐 
曩時鹽令更，官貧如負債。而今舊法復，私販奪公賣。且莫作是想，亟欲目前快。有錢藏之民，畢竟根本在。
送簡賀州五首  其四 舒邦佐 
摩挲風月堂，應記中庸公。牆頭荔子熟，勿翦比國風。此翁出嶺來，兩頰丹砂紅。但云身力健，不言檳榔功。
送簡賀州五首  其五 舒邦佐 
我作送行詩，勸終鋪美意。吾君方急賢，侍從有虛位。兩府多故人，東閣欠奇士。如送鄭尚書，韻必以來字。
送陳糾 舒邦佐 
我昔場屋計，夜傍讀書螢。開卷啖公文，如味五侯鯖。今年觸熱來，著脚湘山青。暗中摸索著，紫髯照天庭。風前笑語香，陡豁病眼醒。一日駕征車，問訊短長亭。買酒酌別君，我歌君試聽。命薄成雌甲，字慙識一丁。文場與宦海，從公與乞靈。飄然舍我去，却作參商星。我歌雖不滿，民謠如轟霆。謂公三年留，陰德滿幽囹。束縛老奸手，兩造必細聆。民自以不冤，刑期于無刑。是宜薦鶚書，風吹上青冥。更鋪錦上花，姓名記御屏。不揮玉堂翰，必勒燕然銘。文章特一技，九鼎重朝廷。人生幾緉屐，早畫凌烟形。衡陽有來雁，一字訪風萍。
送湖南潘帥赴召 舒邦佐 
道傳伊洛政龔黄，肯爲人間富貴忙。愛滿棠陰踰五嶺，種成荔子又三湘。貪賢急召恩雖渥，因病求閒策本長。聞說晦翁天下士，更將出處細商量。
和林帥喜湯王二魁將還 舒邦佐  西湖
爛醉春風玉不頹，自封喜信入湘來。同鄉多少同年士，兩榜何如兩奪魁。瓊苑宴開應共醉，西湖賞罷更同回。早歸多謝文翁力，莫待平安家信催。
挽余倅二首  其一 舒邦佐 
自踏功名地，斯心每淡如。東南雖數任，來往祇單車。上相逢知己，清時草辟書。才寬天命窄，轓左換靈輿。
挽余倅二首  其二 舒邦佐 
仕接湖南北，逢人問起居。蚤曾師硯席，非但托鄉閭。夢裏詩春草，毫端賦子虛。諸郎圖不朽，當共葺遺書。
以詩追墨 舒邦佐 
萬竈燒松有妙功，分張猶未及隣翁。陶泓毛穎來呼友，要爲幽齋草送窮。
遺術士 舒邦佐 
欲壽莫誇堯丙子，欲貴莫疑雌甲辰。學取燕山人姓竇，自然五桂一靈椿。
聞杜鵑 舒邦佐 
衆禽栖息不聞聲，獨向三更月裏鳴。終日勸歸歸未肯，故教枕上聽分明。
送張倉移漕廣西 舒邦佐 
賓鴻度月叫秋寒，天怕炎方雨露乾。繡衣使者持玉節，先送春風入蛋蠻。嶺南日日望行色，湖南百姓爭卧轍。兩路行人界上爭，去思來暮歌謳接。廣鹽變法是誰謀，直至而今病未瘳。嶺上逢人須細問，遠方根本是深憂。廣吏從來恃天遠，北歸南載無空返。埋輪家世本澄清，無使老蠶自營繭。莫嫌嶺路去逡巡，桂林見說最宜人。筍樣山峰羅樣水，錦囊收得越精神。直聲曾動天顔喜，更有元台作知己。諫坡言路著此翁，所謂如尊乃勇爾。大蘇文章繼老蘇，魏徵勳業付魏謩。傳家况有黄金印，行入衣冠盛事圖。門下書生知此意，戀戀不爲兒女計。黄花時節送君行，梅花時節迎歸騎。
送孫憲就任除祕監赴召 舒邦佐 
閶闔排雲叫玉旒，延齡不相白麻收。圜橋留住不肯住，古來只說陽道州。千載風流正相似，難處郊禋能有幾。不顧諸郎尚白丁，扁舟夜發浮湘水。富貴酖人如蜜甜，小兒嗜蜜幾曾嫌。全家先遯無人覺，惟有誠齋句裏拈。回鴈峰前再秋色，哀矜折獄多陰德。彈壓湖山處處春，楚波不動平如席。不論朱墨細如麻，夜判千張燭有花。老吏相看驚吐舌，如箭中的無少差。世上紛紛幾桃李，過却韶華盡紛委。老松閲世傲風霜，萬牛挽入明光裏。蓬萊弱水多逆船，人生一到已稱仙。重來况是文章伯，豈但舊物王青氈。一佛出世從此度，紫薇花下皆平步。更看健筆繳詞頭，恰似當時在言路。六一老僊贊萬微，益公首轉造化機。廬陵自有三台種，他日聲名翦樣齊。三十年前韓一識，三十年後供吏役。朝天好施一丸丹，教我春風生羽翼。
張推上巳出郊尋花送至詩軸次韻 舒邦佐 
重三投曉出郊坰，躍馬歸來趁晚晴。筆卷雲烟歸賦詠，軸聯珠玉鬭晶明。我從多病三春裏，轉覺浮生萬事輕。夜半惟歌盤谷序，肯如仲叔請繁纓。
張推水亭賞蓮惠詩次韻 舒邦佐 
玉環妖血不飛天，化作芙蕖滿眼前。恰有六郎來比似，便哦七字鬭清妍。曉粧洗露漢宮女，晚步凌波水府仙。得待蜜房成玉蛹，送煩纖手剝新蓮。
花光寺送使者書壁 舒邦佐 
白沙翠竹釣魚磯，家在江南未得歸。最恨花光山下路，數聲杜宇背人飛。
桃花 舒邦佐 
恨題玄都觀，歡入武陵谿。花面無今古，人心自笑啼。
題三石屏  其一 舒邦佐 
烟霧冥濛雨意垂，遠山隠隠抹修眉。急催行李投前店，似我當年在道時。
題三石屏  其二 舒邦佐 
正是江南雪霽天，素娥特地弄嬋娟。山川一望皆如剡，只欠渠儂訪戴船。
題三石屏  其三 舒邦佐 
月姊携爐出廣寒，鎔銀爲水又爲山。夜來歸去忘收却，陷入浯溪石壁間。
春日即事五首  其一 舒邦佐 
正晝東風自展扉，雙雙燕子望巢飛。楊花却是元無定，吹落南隣不肯歸。
春日即事五首  其二 舒邦佐 
架上酴醾萬玉浮，當年攀折爲遲留。而今老病空相對，花不羞人人自羞。
春日即事五首  其三 舒邦佐 
桃杏酣酣著意紅，當時只要嫁東風。而今却被東風誤，一片西飛一片東。
春日即事五首  其四 舒邦佐 
鳴鳩乳燕寂無聲，蜜熟花蜂亦懶營。睡起卷簾春已晚，竹籬穿筍兩三莖。
春日即事五首  其五 舒邦佐 
穀雨催秧蠶再眠，采桑女伴罷鞦韆。前村亦少游人到，牛歇濃陰人餉田。
春暮 舒邦佐 
日月一箭過，春光又別人。竹孫纔解籜，梅子已生仁。閲世真旋磨，看詩老斲輪。壯懷因病落，孤負百年身。
睡起 舒邦佐 
睡起挼挲兩眼眵，卷簾惟見水平池。小窗幽寂無人到，自撥爐薰試一旗。
聞野有饑殍感歎 舒邦佐 
豌豆斬新綠，櫻桃爛熟紅。一年春色過，大半雨聲中。仆野傷饑殍，祈天願歲豐。有誰捐白粲，相伴減青銅。
初夏二首  其一 舒邦佐 
稍久梅黄雨，新晴麥熟天。寸懷煎百慮，一病費三年。方冊强遮眼，短窗時送眠。三生償業盡，四體合安便。
初夏二首  其二 舒邦佐 
盧橘金珠似，楊梅火齊如。燕銜春去後，蟬噪夏陰初。藥訪三年艾，心凝一束書。老身仍著病，節物最關渠。
立夏後熱甚既而楝花風作極寒 舒邦佐 
炎官司印未十日，暑氣駸駸著病翁。卷地吹來忽驚散，今朝還遇楝花風。
讀陳黄詩 舒邦佐 
四海黄太史，百年陳後山。意深識者少，味永到尤難。夜靜參禪悅，天晴窺管斑。心知言未契，猶隔一重關。
自歎二首  其一 舒邦佐 
莫莫更莫莫，休休復休休。平生都是錯，一病盡堪羞。龜爲靈鑽殻，膏因明出油。細思根本悴，端的是招憂。
自歎二首  其二 舒邦佐 
怡顔今得盼庭柯，黄鳥啼邊綠蔭多。回歎此生肝肺涸，只因雕篆損天和。
榴花 舒邦佐 
萬綠枝頭幾點春，逢人偏喜上烏雲。出來只爲當時暑，故翦紅綃皺作裙。
寄端夫三首  其一 舒邦佐 
萱草榴花照眼明，水團角黍滿盤清。文殊問疾移秋晚，空想敲門剝啄聲。
寄端夫三首  其二 舒邦佐 
遲子來時細講論，未須著語策奇勳。庖丁妙在牛先解，水上風行自有文。
寄端夫三首  其三 舒邦佐 
求田未用太匆忙，且况毛錐覓太倉。擇地讀書終不惡，莫教辜負北窗涼。
午睡 舒邦佐 
博山烟斷嬾重添，屋角無聲雀去簷。午夢欲成雞喚醒，卧看修竹映疎簾。
春晚 舒邦佐 
桑柘枝頭一一空，林巒放出畫屏風。鷺鷥驚晚歸飛急，零亂昏烟一抹中。
捲簾 舒邦佐 
隔簾見竹早清幽，卷起疎簾滿眼秋。一搭夕陽收不得，被人都送上簾鈎。
憶官舍芙蕖 舒邦佐 
官池無數擁紅妝，日日全家坐晚涼。官職已拋無夢去，尚疑身繞一池香。
秋暑極熾而雨作凉氣翛然 舒邦佐 
日輪停午汗珠融，簾箔都無半點風。喚起睡龍行一雨，病身移入水晶宮。
聞蟬 舒邦佐 
紗幮紋簟北窗眠，只道清聲比管絃。誰念夕陽官道裏，幾多客旅聽凄然。
立秋後十日 舒邦佐 
萬綠枝頭一葉黄，秋風恰則到林塘。晚雲更作瀟瀟雨，拾得人間一夜涼。
雨後 舒邦佐 
積雨洗殘暑，翛然窗戶涼。蠅蚊不須驅，時至自退藏。琤然一葉下，梧桐隕秋黄。仰視天宇闊，賓鴻初南翔。兒時親燈火，二尺便宜光。咀嚼復吟哦，惟恐更漏忙。老來病如縛，空對書滿箱。短檠置牀頭，猶渴不能漿。人生捨此樂，百年謾風狂。
至後有感 舒邦佐 
窮冬萬木脫，風葉無停計。老樹露槎牙，四旁誰擁蔽。泛視林莽間，一一獻憔悴。昨夜新陽復，根荄抱生意。天將九轉丹，一粒回元氣。三陽即爲泰，原野爭明媚。老樹亦逢春，綠陰看垂地。
殘臘書懷 舒邦佐 
冰池照日暖初融，準擬迎春更餞冬。盃酒乍疎情少緒，尺緘稽報病多慵。殘年斷送風和雪，晚節相依竹與松。回首思量十年事，倦投孤枕聽鳴鐘。
梅花 舒邦佐 
千林氣脈未全歸，一點清香已著枝。每愛月窗橫瘦影，敢將水墨污冰姿。淡妝出屋新相見，索笑巡簷舊有詩。不見化工先著力，雪中風韻最相宜。
小巷 舒邦佐 
蕭條一徑微，來往覺人稀。忽聽隣家閙，歡尋稚子歸。卷書真是懶，添火且相依。强起扶行處，斜陽正滿扉。
瓶梅 舒邦佐 
病眼因君得再明，依前風骨照人清。憑誰說與司花女，伴我長開過一生。
丁巳正月五日 舒邦佐 
春滯猶爲臘，年移已換正。節從忙裏過，愁向病邊生。小雨止還作，虛窗暗又明。時光與心事，無一可娛情。
春半即事 舒邦佐 
春來晴景少，晝夜已平分。寒鎖花藏莟，風微水皺紋。端成空識字，誰可共論文。惟有銅爐在，時拈柏子焚。
病中口占 舒邦佐  西湖
拂枕投牀鼻息鳴，鄰雞報午夢還驚。一春已過半春了，十日曾無五日晴。喚客難同藉草飲，隔牆虛認賣花聲。十年前憶西湖上，柳蔭蘇隄取次行。
嘲燕子 舒邦佐 
去歲相過日，朱簾正上鈎。雙雙如舊識，一一話離愁。留爲荷花夏，歸因梧葉秋。今年頭轉白，還識主人不。
爲端夫病起解嘲 舒邦佐 
折臂三公古尚傳，神全何必問形全。前身恐是婁師德，試向沙頭覓渡船。
至日見梅 舒邦佐 
插向書窗小小瓶，看來看去眼增明。花瓶莟子能多少，占却人間無限情。
紀秀野之景 舒邦佐 
秀野吾曾到，名新景亦嘉。雨移新到竹，晴接舊來花。矗矗山圍立，團團樹繞家。病中心漫往，無計聚摶沙。